# Výzva na podávanie žiadostí o poskytnutie Štipendia Martina Filka na akademický rok 2021/2022

## Cieľ Štipendia Martina Filka

Cieľom Štipendia Martina Filka je získať absolventov popredných zahraničných vysokých škôl pre prácu v štátnej správe podľa § 36 ods. 3 písm. d) zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov v záujme skvalitnenia tvorby verejných politík.

V rámci Štipendia Martina Filka je možné získať štipendium na pokrytie študijných nákladov (školné, životné náklady, cestovné, náklady na nákup odbornej literatúry, zdravotné poistenie a cestovné poistenie) počas maximálne dvoch akademických rokov štúdia na zahraničnej vysokej škole (ďalej len „štúdium“), pričom ako protihodnotu sa podporený žiadateľ zaviaže odpracovať tri roky v štátnej správe.

## Oprávnení žiadatelia

Oprávnenými žiadateľmi sú občania SR, ktorí sa uchádzajú o štúdium (v prípade ich výberu im nárok na štipendium vzniká až po zápise na štúdium na zahraničnej vysokej škole), sú prijatí na štúdium alebo už študujú na vysokých školách v zahraničí, a toto štúdium je rovnocenné vysokoškolskému štúdiu druhého stupňa alebo tretieho stupňa uskutočňovaného dennou formou štúdia (§ 53 a § 54 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov) v podporovaných študijných oblastiach. V rámci výzvy na podávanie žiadostí o poskytnutie Štipendia Martina Filka na akademický rok 2021/2022 (ďalej len „výzva“) je možné podať len jednu žiadosť.

Vysoké školy, na ktorých sa študenti uchádzajú o štúdium, na ktoré sú študenti prijatí, alebo na ktorých už študujú, sa musia umiestniť do 200. miesta vrátane, v rebríčku hodnotenia univerzít Shanghai Academic Ranking of World Universities 2020 <http://www.shanghairanking.com/ARWU2020.html> alebo do 200. miesta vrátane, v rebríčku RePEc <https://ideas.repec.org/top/top.econdept.html>.

## Termín podania žiadosti

Žiadosť o poskytnutie Štipendia Martina Filka na akademický rok 2021/2022 (ďalej len „žiadosť“) spolu s naskenovanými prílohami je potrebné zaslať v elektronickej podobe najneskôr do 5. mája 2021 (streda) na e-mailovú adresu [odbor.vsv@minedu.sk](mailto:odbor.vsv@minedu.sk). V predmete e-mailu je potrebné uviesť označenie „Štipendium Martina Filka“. Maximálna veľkosť žiadosti spolu s prílohami je 7 MB. Na žiadosti, ktoré budú doručené po 5. máji 2021, sa nebude prihliadať. Pri žiadostiach je rozhodujúci čas doručenia.

## Podporované študijné oblasti a ponúkané pozície

Uprednostňuje sa podpora štúdia v nasledujúcich oblastiach: ekonómia, matematika, štatistika a verejná politika. V roku 2021 sa uskutočňuje výber na 16 možných pozícií. Záujem o získanie štipendistu vyjadrili:

* Ministerstvo dopravy a výstavby SR,
* Ministerstvo financií SR,
* Ministerstvo kultúry SR,
* Ministerstvo práce, sociálnych vecí a rodiny SR,
* Ministerstvo školstva, vedy, výskumu a športu SR,
* Ministerstvo zahraničných vecí a európskych záležitostí SR,
* Ministerstvo zdravotníctva SR,
* Ministerstvo životného prostredia SR.

Špecifikácia pozícií, tak ako ich predložilo príslušné ministerstvo, je uvedená v prílohe č. 1.

## Výberový proces

Výber oprávnených žiadateľov bude prebiehať v dvoch kolách. Prvému kolu predchádza posúdenie žiadostí z hľadiska súladu žiadostí s kritériami výzvy a administratívna kontrola žiadostí. V prípade doručenia chybnej alebo neúplnej žiadosti bude žiadateľ e-mailom vyzvaný na opravu alebo doplnenie žiadosti, a to v lehote troch pracovných dní od doručenia výzvy. Žiadosť, ktorá nebude opravená alebo doplnená v uvedenej lehote, bude z hodnotiaceho procesu vyradená. Rovnako bude z hodnotiaceho procesu vyradená žiadosť, ktorá nie je v súlade s kritériami výzvy.

### Prvé kolo

Žiadosti, ktoré splnia formálne požiadavky, budú posúdené Ministerstvom školstva, vedy, výskumu a športu SR a dvomi externými hodnotiteľmi, na základe nasledujúcich kritérií:

|  |  |  |  |  |  |
| --- | --- | --- | --- | --- | --- |
| **Kritérium, váha kritéria/maximálny počet bodov** | | | **Zodpovedný za prideľovanie bodov** | **Subkritérium, maximálny počet bodov za subkritérium** | |
| Umiestnenie študijnej oblasti v rebríčku Times Higher Education Education (Pri umiestnení sa vychádza z rankingu na https://www.timeshighereducation.com/world-university-ranking. Ak sa vysoká škola v príslušnej študijnej oblasti nenachádza v rankingu do 100. miesta, použije sa pre jej umiestnenie hodnota 101. | 20% | 20 | Ministerstvo školstva, vedy, výskumu a športu SR, na základe rebríčka vytvoreného zo všetkých oprávnených žiadateľov | Nie je | |
| Celkové študijné náklady | 25% | 25 | Ministerstvo školstva, vedy, výskumu a športu SR, na základe rebríčka vytvoreného zo všetkých oprávnených žiadateľov | Nie je | |
| Spracovanie dát, analytické a koncepčné myslenie | 20% | 20 | Externí hodnotitelia | Práca s databázami a štatistickým softvérom /E-view, MatLab a pod./ | 6,5 |
| Štatistika, ekonometria, matematické modelovania a pod. | 6,5 |
| Skúsenosti s tvorbou analytických a koncepčných výstupov | 7 |
| Životopis | 25% | 25 | Externí hodnotitelia | Mimoškolské aktivity | 10 |
| Pracovné skúsenosti | 10 |
| Ovládanie jazykov | 5 |
| Motivačný list | 10% | 10 | Externí hodnotitelia | Úplnosť z pohľadu výzvy | 2 |
| Forma a štylistika | 2 |
| Motivácia, osobnostné predpoklady | 3 |
| Konzistentnosť a integrita | 3 |
| Spolu | 100 % | 100 |  |  | |

Do druhého kola postúpi 9 žiadateľov, ktorí získajú v prvom kole najvyšší počet bodov.

### Druhé kolo

O konečnom pridelení štipendia rozhodne Komisia na posúdenie žiadostí o poskytnutie Štipendia Martina Filka (ďalej len „komisia“) na základe pohovoru, ktorý je plánovaný na 15. júna 2021 (utorok). Termín je orientačný. Ministerstvo školstva, vedy, výskumu a športu SR si vyhradzuje právo termín konania pohovorov zmeniť. Pozvánka na pohovor bude vybraným žiadateľom zaslaná e-mailom najneskôr tri pracovné dni pred jeho konaním. Forma pohovoru (osobné stretnutie alebo online), miesto a čas budú oznámené v pozvánke.

Komisia bude zložená zo zástupcov ministerstiev, ktoré budúce pracovné pozície (ďalej len „pozície“) ponúkajú. Predsedom komisie bude zástupca Ministerstva školstva, vedy, výskumu a športu SR.

Členovia komisie zohľadnia celkový profil uchádzača a jeho vystupovanie, pričom každý člen komisie bude uchádzačov hodnotiť samostatne v súlade s preferenciami príslušného ministerstva, ktoré zastupuje.

Žiadateľ bude po pohovore vyzvaný na určenie svojich preferencií v rámci ponúkaných pracovných pozícií.

Na poskytnutie štipendia nie je právny nárok. Na ponúkanú pozíciu nemusí byť vybraný žiadny zo žiadateľov.

## Trvanie podpory a výška štipendia

Štipendium môže podporiť najviac štyri semestre/šesť trimestrov štúdia, a to aj, ak je (štandardná) dĺžka štúdia príslušného študijného programu viac ako dva roky.  Náklady spojené so štúdiom si po uplynutí podporného obdobia hradí štipendista z vlastných zdrojov, bez ohľadu na záväzok odpracovať tri roky v štátnej správe.

Plánovaný objem finančných prostriedkov vyčlenených na štipendium na akademický rok 2021/2022 je spolu 170 000 eur. Počet udelených štipendií bude závisieť od finančnej náročnosti jednotlivých študijných programov a od výšky ostatných nákladov spojených so štúdiom.

Štipendium sa poskytuje na nasledovné náklady spojené so štúdiom: školné, životné náklady, cestovné, náklady na nákup odbornej literatúry, zdravotné poistenie a cestovné poistenie.

O štipendium sa môžu uchádzať aj žiadatelia, ktorí už majú časť študijných nákladov pokrytú z iných finančných zdrojov. Táto skutočnosť nemá vplyv na záväzok štipendistu odpracovať tri roky v štátnej správe. Pri posudzovaní celkových študijných nákladov sa v takomto prípade zohľadní len čiastka, o ktorú sa žiadateľ uchádza v rámci tohto grantového programu.

Štipendium na školné sa poskytuje na úhradu školného a poplatkov spojených so štúdiom, uhrádzaných vysokej škole. Na základe podkladov od žiadateľa tieto platby uhradí Ministerstvo školstva, vedy, výskumu a športu SR priamo na účet vysokej školy. V prípade, že žiadateľ už školné na akademický rok 2021/2022 uhradil, bude mu na základe relevantných dokladov táto úhrada refundovaná.

Štipendium na životné náklady sa poskytuje vo výške štipendií poskytovaných študentom v Národnom štipendijnom programe podľa štátu štúdia ([www.stipendia.sk](http://www.stipendia.sk)). Štipendium sa poskytuje najviac počas desiatich mesiacov v priebehu jedného akademického roka.

Štipendium na cestovné náklady sa poskytuje na dve jednosmerné cesty alebo jednu spiatočnú cestu štipendistu do a z miesta štúdia počas jedného akademického roka v závislosti od skutočných výdavkov. Výška štipendia na cestovné náklady pre študentov študujúcich na vysokých školách v Európe je max. 300,-eur/rok, a pre študentov študujúcich na vysokých školách mimo Európy je max. 1500,-eur/rok.

Štipendium na nákup odbornej literatúry sa poskytuje vo výške 200,- eur ročne.

*Štipendium na náhradu nákladov na zdravotné poistenie a cestovné poistenie spojených so študijným pobytom* sa poskytuje v obvyklej výške.

## Žiadosť a povinné prílohy

Žiadosť sa predkladá na formulári, ktorý je súčasťou tejto výzvy.

Povinnou súčasťou elektronickej žiadosti sú nasledujúce prílohy:

1. kópia potvrdenia o uchádzaní sa, prijatí alebo o štúdiu na vybranej zahraničnej vysokej škole,
2. kópia potvrdenia o výške školného určeného vysokou školou,
3. podpísaný štruktúrovaný životopis,
4. podpísaný motivačný list (max. 2 strany formátu A 4, písmo Times New Roman veľkosti 12, s informáciami, prečo sa žiadateľ rozhodol študovať na danej vysokej škole, akú má predstavu o svojom uplatnení v štátnej správe, ako pri tomto uplatnení využije získané vzdelanie a aké vlastnosti/zručnosti z neho robia najvhodnejšieho kandidáta),
5. kópia diplomu preukazujúceho doteraz najvyššie dosiahnuté vzdelanie a ďalších relevantných dokladov o vzdelaní (jazykové certifikáty a pod.), nevyžadujú sa úradne osvedčené kópie.

K dokumentom, ktoré nie sú vyhotovené v štátnom jazyku alebo v anglickom jazyku, je potrebné priložiť aj ich preklad do štátneho jazyka (nevyžaduje sa úradný preklad, ani preklad overený notárom).

## Zverejnenie výsledkov

Oznámenie celkových výsledkov výberového procesu sa predpokladá do jedného týždňa od rokovania komisie.

Výsledky výberového procesu spolu s dosiahnutým počtom bodov budú uchádzačom oznámené písomne v listinnej alebo v elektronickej podobe. S vybranými uchádzačmi bude uzatvorená zmluva o udelení štipendia a o spolupráci (ďalej len „zmluva“), ktorej vzor tvorí prílohu č. 2.

Zoznam všetkých uchádzačov spolu s dosiahnutým počtom bodov bude zverejnený na webovom sídle Ministerstva školstva, vedy, výskumu a športu SR, [www.minedu.sk](http://www.minedu.sk).

## Práva a povinnosti podporených štipendistov

S vybranými uchádzačmi o štipendium bude uzatvorená zmluva. Zmluva bude obsahovať záväzok Ministerstva školstva, vedy, výskumu a športu SR uhradiť náklady štúdia a záväzok príslušného ústredného orgánu štátnej správy, ktorý o vybraného uchádzača prejavil záujem, poskytnúť štipendistovi po ukončení štúdia štátnozamestnanecké miesto. Štipendista sa podpísaním zmluvy zaviaže, že za odplatu odpracuje najmenej tri roky na ponúknutom štátnozamestnaneckom mieste.

Po uzatvorení zmluvy Ministerstvo školstva, vedy, výskumu a športu SR uhradí školné a poplatky spojené so štúdiom na akademický rok 2021/2022 a začne poskytovať štipendistovi štipendium.

Ak v čase predpokladaného nástupu štipendistu na príslušné ministerstvo vznikne komplikácia, pre ktorú ho nebude možné zamestnať, bude sa hľadať možnosť jeho umiestnenia na inom ústrednom orgáne štátnej správy. Štipendista sa v zmluve zaviaže akceptovať aj inú ponúknutú pracovnú alternatívu.

Ak príslušné ministerstvo nebude môcť štipendistovi po úspešnom ukončení štúdia ponúknuť štátnozamestnanecké miesto a ani iné ústredné orgány štátnej správy neprejavia záujem o jeho zamestnanie, štipendistovi zanikne povinnosť odpracovať v štátnej správe tri roky a zároveň povinnosť vrátiť finančné prostriedky v sume poskytnutého štipendia.

Ak štipendista z vlastného zavinenia odpracuje v štátnej správe menej ako tri roky alebo nezíska vysokoškolské vzdelanie absolvovaním štúdia, na ktoré mu bolo poskytnuté štipendium, bude povinný vrátiť finančné prostriedky v sume poskytnutého štipendia, pričom nesplatená časť sumy poskytnutého štipendia sa bude úročiť vo výške úrokovej sadzby, ktorú uplatňuje Fond na podporu vzdelávania na pôžičky študentom. Lehota splatnosti bude určená v zmluve.

Štipendium Martina Filka má povahu pôžičky, ktorá za podmienok uvedených v zmluve

1. je bezúročná a
2. má odloženú splatnosť.

Povinnosťou štipendistu bude po uplynutí každého semestra resp. trimestra poskytnúť správu o priebehu štúdia.

Za každý mesiac, ktorý štipendista po skončení štúdia odpracuje v štátnej správe (na dohodnutej pozícii), mu bude odpustená 1/36 istiny

Príslušný ústredný orgán štátnej správy môže vyžadovať od štipendistu účasť na letnej stáži. Takáto podmienka, ako aj rozsah stáže, budú upravené v zmluve.

## Ďalšie informácie

V prípade akýchkoľvek ďalších otázok kontaktujte odbor vysokoškolského vzdelávania Ministerstva školstva, vedy, výskumu a športu SR na e-mailovej adrese: [odbor.vsv@minedu.sk](mailto:odbor.vsv@minedu.sk)

Návrh grantového programu pre posilnenie analytických kapacít vo verejnej správe (ďalej len „grantový program“) bol schválený 7. mája 2014 uznesením vlády SR č. 210/2014. Návrh na zmenu názvu grantového programu na Štipendium Martina Filka bol schválený 1. marca 2017 uznesením vlády SR č. 99/2017. Grantový program bol vytvorený v súlade s úlohou č. 108 Akčného plánu Národného programu reforiem Slovenskej republiky 2013 a je súčasne napĺňaním odporúčaní zlepšiť kvalitu verejnej administratívy vrátane posilnenia analytických kapacít kľúčových ministerstiev, ktoré vyplynuli pre Slovensko z júnového summitu Európskej rady 2013. Schéma grantového programu nadväzuje na grantový program Štipendium M. R. Štefánika realizovaný v rokoch 2006-2008, ako aj na jeho obnovenie v roku 2011.

# Žiadosť o poskytnutie Štipendia Martina Filka na akad. rok 2021/2022

|  |  |  |
| --- | --- | --- |
| Osobné údaje | | |
| Meno |  | |
| Priezvisko |  | |
| Adresa trvalého bydliska  (ulica, mesto, PSČ, krajina) |  | |
|  |  | |
| Korešpondenčná adresa  (ak je iná ako adresa trvalého bydliska) |  | |
|  |  | |
| Dátum narodenia (DD/MM/RRRR) |  | |
| Číslo občianskeho preukazu |  | |
| E-mailová adresa |  | |
| Telefónne číslo |  | |
| V minulosti som pracoval/a v štátnej správe | ÁNO | NIE | |
| Ak áno, uveďte prosím názov ÚOŠS[[1]](#footnote-1), sekcie, odboru a Vašej pozície |  | |
| Informácie o štúdiu na zahraničnej vysokej škole | | |
| Názov a adresa vysokej školy |  | |
| Štát, v ktorom bude prebiehať štúdium |  | |
| Na vysokej škole | študujem | |
|  | ešte neštudujem, som prijatá/ý | |
|  | ešte neštudujem, uchádzam sa o štúdium | |
| Stupeň vysokoškolského štúdia | magisterský  doktorandský  iný ……………………….............................................................. | |
| Rok štúdia v ak. roku 2021/2022 | prvý  druhý  tretí | |
| Začiatok štúdia, mesiac a rok |  | |
| Koniec štúdia, mesiac a rok |  | |
| Názov študijnej oblasti |  | |
| Názov študijného programu spolu s uvedením webovej stránky, na ktorej možno nájsť podrobné informácie o študijnom programe |  | |
| Stručný opis študijného programu (max. 300 znakov) |  | |
| Názvy povinných predmetov v nadchádzajúcom akademickom roku |  | |
| Názvy povinných predmetov v predchádzajúcich akademických rokoch |  | |
| Umiestnenie vysokej školy v rebríčku Shanghai Academic Ranking of World Universities 2020[[2]](#footnote-2) |  | |
| Umiestnenie vysokej školy v rebríčku RePEc[[3]](#footnote-3) |  | |
| Umiestnenie študijnej oblasti v rebríčku študijných oblastí Times Higher Education[[4]](#footnote-4) |  | |
| Vyčíslenie študijných nákladov | | |
| Počet akademických rokov, na ktoré sa o štipendium uchádzam |  | |
| Výška celkových študijných nákladov, ktoré chcem uhradiť z grantu | | |
| Školné |  | | |
| Životné náklady | *Počet mesiacov x suma na mesiac pre štát štúdia v Národnom štipendijnom programe* | | |
| Cestovné náklady | *Max 300 eur/rok, ak ide o štúdium v Európe alebo 1500 eur/rok, ak ide o štúdium mimo Európy* | | |
| Náklady na študijné pomôcky | *Max 200 eur/rok* | | |
| Náklady na zdravotné a cestovné poistenie |  | | |
| SPOLU |  | |
| Vyjadrenie sa k sprístupneniu a spracovaniu údajov | | |
| Ministerstvo školstva, vedy, výskumu a športu SR nesprístupňuje osobné údaje žiadateľov, ktorí nebudú pozvaní na osobný pohovor, ostatným ÚOŠS. V prípade, že súhlasíte so sprístupnením vašich údajov aj v tomto prípade, je potrebné na to udeliť osobitný súhlas. Neudelenie súhlasu nemá žiadny vplyv na výberový proces.  Týmto v súlade s čl. 6 ods. 1 písm. a) nariadenia Európskeho parlamentu a Rady EÚ 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) udeľujem Ministerstvu školstva, vedy, výskumu a športu SR výslovný súhlas so spracovaním a sprístupnením mojich osobných údajov ostatným ÚOŠS, ktoré zverejnili pozície v rámci výzvy, v ktorej predkladám žiadosť, v rozsahu ich uvedenia v tejto žiadosti a v prílohách k žiadosti, za účelom informovania ma o možných pracovných pozíciách, či odborných stážach po dobu piatich rokov. [[5]](#footnote-5)  V.......................................... dňa................................. ..........................................................  podpis dotknutej osoby | | |

**OCHRANA OSOBNÝCH ÚDAJOV**

**INFORMÁCIE PRE DOTKNUTÉ OSOBY – UCHÁDZAČOV O ŠTIPENDIUM**

**MARTINA FILKA**

V súlade s Nariadením Európskeho parlamentu a rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje Smernica 95/46/ES (všeobecné nariadenie o ochrane údajov) Ministerstvo školstva, vedy, výskumu a športu Slovenskej republiky (ďalej aj len „MŠVVaŠ“) informuje dotknuté osoby – uchádzačov o štipendium Martina Filka na akademický rok 2021/2022 (ďalej len „štipendium“), o spracúvaní ich osobných údajov.

MŠVVaŠ bude spracúvať osobné údaje uchádzačov o štipendium v rozsahu vyplnenej žiadosti, ktorej formulár je súčasťou výzvy.

**1. Totožnosť a kontaktné údaje prevádzkovateľa**

MŠVVaŠ SR

IČO: 00 164 381

sídlo: Stromová ul. č. 1, 813 30 Bratislava

webové sídlo: [www.minedu.sk](http://www.minedu.sk)

**2. Kontaktné údaje zodpovednej osoby prevádzkovateľa**

Zodpovednú osobu MŠVVaŠ SR možno kontaktovať s otázkami týkajúcimi sa spracúvania osobných údajov dotknutých osôb a vo veci uplatňovania ich práv uvedených nižšie na e-mailovej adrese [zodpovednaosoba@minedu.sk](mailto:zodpovednaosoba@minedu.sk).

**3. Práva účastníkov ako dotknutých osôb**

• právo na prístup k osobným údajom, ktoré sa ich týkajú (vrátane práva na potvrdenie, či sú osobné údaje spracúvané),

• právo na opravu nesprávnych osobných údajov,

• právo na vymazanie (zabudnutie),

• právo na obmedzenie spracúvania údajov (osobné údaje sa uchovávajú, ale inak nespracúvajú okrem stanovených prípadov),

• právo na prenosnosť údajov (poskytnutie inému prevádzkovateľovi, ak tomu nebránia žiadne právnou úpravou stanovené prekážky),

• právo podať sťažnosť na Úrad na ochranu osobných údajov Slovenskej republiky.

**4. Účel spracúvania osobných údajov**

Osobné údaje budú spracúvané na účely administrácie predložených žiadostí o štipendium, realizácie výberového procesu a uzavretie zmluvy s úspešnými uchádzačmi, ktorí sa stanú štipendistami.

**5. Právny základ**

a) splnenie úlohy realizovanej vo verejnom záujme v súlade s návrhom grantového programu pre posilnenie analytických kapacít vo verejnej správe (ďalej len „grantový program“), schváleným 7. mája 2014 uznesením vlády SR č. 210/2014. Návrh na zmenu názvu grantového programu na Štipendium Martina Filka bol schválený 1. marca 2017 uznesením vlády SR č. 99/2017. Grantový program bol vytvorený v súlade s úlohou č. 108 Akčného plánu Národného programu reforiem Slovenskej republiky 2013 a je súčasne napĺňaním odporúčaní zlepšiť kvalitu verejnej administratívy vrátane posilnenia analytických kapacít kľúčových ministerstiev, ktoré vyplynuli pre Slovensko z júnového summitu Európskej rady 2013. Schéma grantového programu nadväzuje na grantový program Štipendium M. R. Štefánika realizovaný v rokoch 2006-2008, ako aj na jeho obnovenie v roku 2011;

b) plnenie zmluvy, ktorej zmluvnou stranou bude štipendista (úspešný uchádzač o štipendium) a na vykonanie opatrení pred uzatvorením tejto zmluvy.

**6. Kategória príjemcov**

Osobné údaje MŠVVaŠ SR v nevyhnutnom rozsahu poskytne externým hodnotiteľom a členom Komisie na posúdenie žiadostí o poskytnutie Štipendia Martina Filka.

Osobné údaje v rozsahu meno, priezvisko, informácia, či v minulosti úspešný uchádzač pracoval v štátnej správe, počet získaných bodov, budú zverejnené na webovom sídle MŠVVaŠ SR.

**7. Doba uchovávania osobných údajov / kritériá na jej určenie**

Osobné údaje budú uchovávané iba počas nevyhnutnej doby v súlade s podmienkami grantového programu, v prípade štipendistov, ktorí uzavreli s MŠVVaŠ SR zmluvu, do uplynutia premlčacích dôb na uplatnenie nárokov týkajúcich sa splácania pôžičky alebo do uplynutia doby viazanosti.

Osobné údaje uchádzačov, ktorým nebolo poskytnuté štipendium, budú uchovávané v súlade s registratúrnym poriadkom MŠVVaŠ SR počas piatich rokov odo dňa doručenia žiadosti.

Osobné údaje v rozsahu meno, priezvisko, informácia, či v minulosti úspešný uchádzač pracoval v štátnej správe, počet získaných bodov, budú zverejnené na webovom sídle MŠVVaŠ SR počas trvania grantového programu.

**Príloha č. 1 k Výzve na podávanie žiadostí o poskytnutie Štipendia Martina Filka na akademický rok 2021/2022 - Špecifikácia ponúkaných pozícií**

* **Ministerstvo dopravy a výstavby SR (2 pozície)**

**Inštitút dopravnej politiky**

Práca Inštitútu dopravnej politiky (IDP), ako analytického útvaru Ministerstva dopravy a výstavby SR, spočíva v tvorbe kvalitných analytických podkladov a hodnotení využívaných pri tvorbe politík a stanovísk ministerstva, spolu s tvorbou a aktualizáciou Dopravného modelu SR.

Máš nápad, ako vylepšiť súčasný stav v oblasti dopravy, cestovného ruchu alebo výstavby? Pridaj sa do tímu IDP.

Rozsah pôsobnosti IDP je široký. V rámci IDP je možné sa venovať a ďalej rozvíjať také témy, ako je dopravné modelovanie, ktoré tvorí základ pre návrh budúcej výstavby dopravnej infraštruktúry, čiastkové témy v oblastiach železničnej, cestnej, vodnej, leteckej alebo kombinovanej/intermodálnej dopravy, prípadne témy v oblasti cestovného ruchu, bytovej politiky, stavebníctva a mestského rozvoja.

**Špecifikácia pozície 1**

* práca s Dopravným modelom SR – spracovanie prognóz budúceho vývoja, hodnotenie dosahov zmien v dopravnej politike;
* pravidelná aktualizácia Dopravného modelu SR - koordinovanie vykonávania prieskumov pre aktualizáciu dopravného modelu, navrhovanie a implementácia doplnení a zlepšení;
* tvorba komplexných analýz, vypracovávanie analytických výstupov, analytické rozpracovanie navrhovaných opatrení;
* predkladanie odborných stanovísk k návrhom koncepcií a programov rozvoja v rámci oblastí pôsobnosti ministerstva;
* spolupráca pri tvorbe programových dokumentov a projektov spolufinancovaných z fondov EÚ.

Štúdium štipendistu by malo byť primárne zamerané na dopravné plánovanie a dopravné modelovanie.

**Špecifikácia pozície 2**

* hodnotenie dopravných projektov z hľadiska ich prínosov a nákladov (CBA), spracovanie kritérií pre ich priorizovanie;
* tvorba komplexných analýz, vypracovávanie analytických výstupov, analytické rozpracovanie navrhovaných opatrení;
* hodnotenie a porovnávanie (ex-ante) očakávaných vplyvov navrhovaných opatrení, a ich následné vyhodnocovanie (ex-post hodnotenie);
* predkladanie odborných stanovísk k návrhom koncepcií a programov rozvoja v rámci oblastí pôsobnosti ministerstva;
* spolupráca pri tvorbe programových dokumentov a projektov spolufinancovaných z fondov EÚ.

Štúdium štipendistu by malo byť zamerané na oblasť dopravy a hodnotenie projektov na základe ich prínosov a nákladov (CBA).

* **Ministerstvo financií SR (5 pozícií)**

**Inštitút finančnej politiky (3 pozície)**

Inštitút finančnej politiky (IFP) je analytickým útvarom Ministerstva financií SR. Našim poslaním je poskytovať kvalitné a spoľahlivé makroekonomické, daňové a fiškálne analýzy a prognózy, či analýzy a prognózy verejných výdavkov a finančných trhov, pre slovenskú vládu a verejnosť. Zúčastňujeme sa aj na tvorbe politík ministerstva financií.

IFP tvoria tri odbory. Odbor makroekonomických analýz a prognóz (IFP1) predpovedá a analyzuje vývoj slovenskej ekonomiky, napríklad rast HDP, infláciu či nezamestnanosť. Zaoberá sa riadením štátneho dlhu, analýzou bankového sektora a ostatnými inštitúciami finančného trhu. Odbor daňových príjmov a fiškálnych analýz (IFP2) predpovedá a analyzuje príjmy verejných rozpočtov (najmä dane a odvody), zaoberá sa fiškálnou politikou, verejnými financiami a ich dlhodobou udržateľnosťou. Odbor štrukturálnych a výdavkových politík (IFP3) sa venuje štrukturálnym politikám (školstvu, trhu práce, zdravotníctvu a hospodárstvu) z pohľadu verejných financií. Hodnotí a kvantifikuje pripravované a už existujúce politiky a pripravuje krátkodobú a dlhodobú projekciu verejných výdavkov.

Staň sa súčasťou kreatívneho tímu, ktorého prácu si všímajú nielen médiá, ale má aj vplyv na tvorbu nových politík a ovplyvňuje tak dianie v tejto krajine.

**Názov pozície: daňový analytik/analytička**

Pomôž svojím zanietením odhaľovať daňové medzery a presnejšie odhadovať daňové príjmy.

Náplň práce:

* hodnotenie vývoja daní a ich prognóza;
* kvantifikácia legislatívnych zmien;
* analýzy distribučných vplyvov;
* analytická práca na odhaľovaní daňových medzier;
* analýza daňových priznaní.

**Názov pozície: makroekonomický analytik/analytička**

Podieľaj sa na oficiálnych prognózach ekonomiky a svojimi analýzami prispej k lepšiemu chápaniu makroekonomického vývoja.

Náplň práce:

* prognóza makroekonomických indikátorov;
* analýza a hodnotenie makroekonomického vývoja;
* tvorba citlivostných scenárov vývoja ekonomiky;
* analýza štrukturálnej miery nezamestnanosti;
* sledovanie a analýza vývoja finančných trhov a financovania verejného dlhu;
* analýza bankového sektora a ostatných finančných inštitúcií;

**Názov pozície: analytik/analytička štrukturálnych politík**

Pomôž zlepšiť slovenské školstvo, zdravotníctvo, podnikateľské prostredie či dlhodobú udržateľnosť verejných financií.

Náplň práce:

* tvorba analýz a odporúčaní v štrukturálnych politikách z pohľadu verejných financií (trh práce, zdravotníctvo, školstvo, hospodárstvo, dlhodobá udržateľnosť a starnutie populácie);
* hodnotenie a kvantifikácia pripravovaných  či existujúcich politík (napr. vplyv minimálnej mzdy, dotácie baníkom, model hodnotenia investičnej pomoci, reforma penzijného systému);
* príprava krátkodobej a dlhodobej projekcie verejných výdavkov;
* tvorba strategických materiálov (Národný program reforiem, Program stability);
* spolupráca so zahraničnými inštitúciami (OECD, MMF, EK).

Požiadavky na kandidáta/kandidátku:

* vysokoškolské vzdelanie ekonomického, matematického zamerania, v odbore verejnej politiky alebo v príbuzných odboroch ;
* zodpovednosť, aktívny prístup k riešeniu úloh;
* záujem o verejné politiky a prácu s dátami;
* výstižné a zrozumiteľné písanie doplnené vhodnou prezentáciou dát;
* znalosť programov STATA, MATLAB, R alebo E-views výhodou;
* schopnosť sa rýchlo orientovať v novej problematike.

**Útvar hodnoty za peniaze (2 pozície)**

**Špecifikácia pracovnej pozície – analytik / analytička Hodnoty za peniaze**

Útvar hodnoty za peniaze (ÚHP) zastrešuje aktivity ministerstva, ktoré podporujú prijímanie dobrých rozhodnutí vo verejnom záujme a zlepšujú výsledky slovenského verejného sektora. Útvar hodnotí vládne politiky, investície, prevádzku štátu a regulácie aj pomocou analýz nákladov a prínosov alebo výsledkových analýz. Následne útvar navrhuje opatrenia na optimalizáciu verejných výdavkov, aby daňovníci dostávali čo najvyššiu hodnotu za svoje peniaze.

Viac ako 40 analytikov a analytičiek pracuje v tímoch na revíziách výdavkov alebo hodnotení investičných projektov. Od vzniku Útvar hodnoty za peniaze zhodnotil viac ako desiatku oblastí výdavkov, ako napr. informatizáciu, školstvo alebo pôdohospodárstvo. Zhodnotil aj 80 investičných projektov, hlavne v doprave a informatizácii. Analytici a analytičky ÚHP spolupracujú s inými analytickými jednotkami štátu, medzinárodnými inštitúciami ako OECD, EK alebo MMF a pravidelne sa vzdelávajú v zahraničí na renomovaných inštitúciách.

Súčasťou každej analytickej práce je rešerš domácej a zahraničnej odbornej literatúry, hľadanie najlepších príkladov zo zahraničnej praxe, ako aj stretnutia s partnermi z iných analytických inštitútov. Ako analytička / analytik budeš väčšinu času pracovať s dátami. Od ich získania, cez spracovanie v softvéroch ako excel, python, R alebo STATA až po ich vizualizáciu a interpretáciu. Výstupom tvojej práce bude analytický podklad, ktorý bude prezentovaný verejnosti, odborníkom alebo medzinárodným partnerom. Výsledky tvojej práce budú podkladom aj pri rozhodovaní vedenia ministerstva o budúcich verejných politikách a investíciách.

**Špecifikácia štipendistu – analytik/analytička Hodnoty za peniaze**

Práca u nás je zaujímavá pre ľudí, ktorých priťahujú veci verejné, baví ich práca s dátami a majú zodpovedný prístup k plneniu úloh. Hľadáme budúcich kolegov a kolegyne, ktorí chcú pomôcť ovplyvňovať verejné politiky a prispieť tým k lepšiemu fungovaniu spoločnosti na Slovensku.

Požiadavky na kandidáta/kandidátku:

* vysokoškolské vzdelanie ekonomického, matematického zamerania, v odbore verejnej politiky alebo v príbuzných odboroch;
* zodpovednosť, aktívny prístup k riešeniu úloh;
* záujem o verejné politiky a prácu s dátami;
* výstižné a zrozumiteľné písanie doplnené vhodnou prezentáciou dát;
* znalosť programov STATA, MATLAB, R, Python alebo E-views výhodou;
* schopnosť rýchlo sa orientovať v novej problematike.

Útvar hodnoty za peniaze podporuje rovnosť príležitostí na pracovisku bez ohľadu na pohlavie, rasu, vek či vyznanie.

* **Ministerstvo kultúry SR (2 pozície)**

**Inštitút kultúrnej politiky (1 pozícia)**

**Názov pozície: analytik/analytička**

Chceš prostredníctvom dát a analýz zlepšiť napríklad fungovanie knižníc, galérií a divadiel? Alebo vyčísliť investičný dlh v oblasti údržby a obnovy kultúrnych pamiatok? Zaujímajú ťa súčasné témy a trendy v oblasti kreatívneho priemyslu, trhu s umením, v knižnom, audiovizuálnom a printovom trhu? Rád analyzuješ komplexné a kľúčové problémy kultúry, hľadáš súvislosti, odhaľuješ príčiny a navrhuješ riešenia na základe faktov? Rád meníš veci k lepšiemu? Ak áno, neváhaj a staň sa súčasťou nového tímu a svojou prácou môžeš prispieť k budovaniu moderného a kultúrneho Slovenska.

Inštitút kultúrnej politiky (IKP) je analytický útvar Ministerstva kultúry SR. Jeho poslaním je zlepšovať verejné politiky a rozhodovanie ministerstva prostredníctvom analýz, dát a dôkazov v oblasti kultúry. Tím IKP odborne a nestranne analyzuje vplyvy pripravovaných zákonov a strategických materiálov, hodnotí efektivitu výdavkov v rámci rezortu a formuluje odporúčania pre oblasť kultúry. Spolupracuje s analytikmi vo verejnom sektore a poskytuje analýzy a prognózy pre slovenskú vládu a verejnosť.

Náplň práce:

* zber a analýza dát o kultúre;
* kvantitatívna / kvalitatívna analýza a prognóza rezortných politík a regulácií;
* tvorba benchmarkov a porovnaní so zahraničím;
* identifikácia merateľných kritérií, problémov a možných riešení;
* komunikácia a spolupráca s partnermi;
* príprava analýz, podkladov, prezentácií.

Požiadavky na kandidáta/kandidátku:

* vysokoškolské vzdelanie ekonomického alebo matematického zamerania, v odbore verejnej politiky alebo v príbuzných odboroch;
* záujem o verejné politiky a aktuálne témy rezortu kultúry;
* výstižné a zrozumiteľné písanie doplnené vhodnou prezentáciou dát;
* znalosť databáz a štatistických programov ako STATA, MATLAB, R alebo EViews výhodou;
* pokročilá znalosť MS Office;
* zodpovednosť, aktívny prístup k riešeniu úloh;
* anglický jazyk na komunikačnej, ideálne pokročilej úrovni.

Čo ponúkame:

* zaujímavú a rôznorodú analytickú prácu s pridanou hodnotou, ktorou môžete prispieť k zlepšeniu Slovenska;
* odborný a osobnostný rast vo vznikajúcom dynamickom kolektíve s dobrou a tvorivou atmosférou;
* modernú, flexibilnú formu vedenia tímu so zameraním na výsledky a znižovanie administratívnej záťaže;
* kontinuálne vzdelávanie formou účasťi na seminároch a diskusiách v danej problematike doma i v zahraničí.

**Sekcia kultúrneho dedičstva - odbor kultúry nehmotného kultúrneho dedičstva a kultúry znevýhodnených skupín obyvateľstva (1 pozícia)**

Zabezpečuje výkon štátnej politiky a plní jej hlavné zásady a ciele v oblastiach nehmotného kultúrneho dedičstva, tradičnej kultúry, tradičnej ľudovej kultúry a ľudovej umeleckej výroby, kultúrno-osvetovej činnosti a kultúry znevýhodnených skupín obyvateľstva s ohľadom na ochranu a podporu kultúrnych práv a sociálnej inklúzie; zabezpečuje vypracovanie analytických, strategických, koncepčných, legislatívnych a informatívnych materiálov vo vecne vymedzenej oblasti; zabezpečuje implementáciu medzinárodných dohovorov, dokumentov a zmlúv vo vecne vymedzenej oblasti; utvára podmienky pre uplatňovanie princípov nediskriminácie – rovnakého zaobchádzania, rovnosti príležitostí a ochranu a podporu kultúrnych práv znevýhodnených skupín obyvateľstva; koordinuje plnenie ďalších súvisiacich úloh a prierezových činností predovšetkým v oblasti ochrany a podpory kultúrnych práv znevýhodnených skupín obyvateľstva, najmä v oblasti odbúravania fyzických a informačných bariér v dostupnosti kultúry pre znevýhodnené skupiny obyvateľstva; monitoruje úroveň sprístupňovania kultúry pre znevýhodnené skupiny obyvateľstva.

**Názov pozície: právny analytik/analytička v oblasti ochrany a podpory kultúrnych práv znevýhodnených skupín**

Náplň práce:

* analytická a koncepčná činnosť pri tvorbe legislatívnych opatrení rozvíjajúcich kultúru znevýhodnených skupín obyvateľstva a v rámci ochrany a podpory ľudských práv v oblasti kultúry;
* spracovanie právnych analýz, posudkov a stanovísk vo vymedzenej oblasti;
* spolupráca na pripomienkach k legislatívnym návrhom;
* koordinácia celoštátnych a medzištátnych systémov napomáhajúcich rozvoju kultúry znevýhodnených skupín obyvateľstva - najmä ich prístupu ku kultúre, tvorbe ich špecifickej kultúry a odbúravaniu bariér v dostupnosti kultúry;
* spracúvanie materiálov týkajúcich sa ochrany ľudských práv znevýhodnených skupín obyvateľstva a uľahčenia ich prístupu ku kultúre, prevencie a eliminácie všetkých prejavov násilia prostredníctvom kultúrnych mechanizmov a predchádzania intolerancii, diskriminácii v prístupe znevýhodnených skupín obyvateľstva ku kultúre, vrátane odbúravania predsudkov a stereotypov voči marginalizovaným skupinám;
* koordinácia celoštátnych činností smerujúcich k vytváraniu rovnosti príležitostí v oblasti kultúry pre znevýhodnené skupiny obyvateľstva;
* príprava podporných materiálov, prehľadov a monitoringov predovšetkým s právnym aspektom, reflektujúc národnú, európsku a medzinárodnú legislatívu;
* identifikácia merateľných kritérií, problémov a možných riešení z hľadiska práva;
* podieľanie sa na tvorbe a príprave politík ministerstva vo vymedzenej oblasti;

Odborné požiadavky:

* vysokoškolské právnické vzdelanie druhého stupňa;
* záujem o verejné politiky, aktuálne témy a trendy v oblasti kultúry znevýhodnených skupín obyvateľstva a v rámci ochrany a podpory ľudských práv v oblasti kultúry;
* výstižné a zrozumiteľné písanie doplnené vhodnou prezentáciou dát a právnou argumentáciou;
* zodpovednosť, samostatnosť a aktívny prístup k riešeniu úloh;
* anglický jazyk slovom aj písmom, znalosť ďalšieho cudzieho jazyka výhodou.
* **Ministerstvo práce, sociálnych vecí a rodiny SR (2 pozície)**

**Inštitút sociálnej politiky**

Inštitút sociálnej politiky (ISP) vznikol ako hlavný analytický útvar Ministerstva práce, sociálnych vecí a rodiny SR v roku 2017. Naším poslaním je zlepšovať verejné politiky a stratégie týkajúce sa práce, sociálnych vecí a rodiny prostredníctvom analytických nástrojov, dát a aplikovaného výskumu. Tím ISP analyzuje vplyvy zákonov a strategických materiálov, hodnotí efektivitu výdavkov v rámci rezortu a pomáha zlepšovať implementáciu politík. Naši analytici pri práci využívajú najmodernejšie metódy strojového učenia ako napríklad LightGBM alebo XGBoost, ktoré používajú aj technologické giganty ako Google. Vďaka nim prinášame vláde a verejnosti spoľahlivé odporúčania, ktoré vedú k tvorbe kvalitných verejných politík.

Túžite využiť svoje vedomosti na Slovensku či zlepšiť chod našej verejnej správy? Covid-19 a jeho následky, dlhodobá nezamestnanosť, automatizácia, demografická kríza, chudoba alebo sociálne vylúčenie: u nás sa môžete venovať veľkým témam a ovplyvniť verejné politiky s priamym dopadom na život Slovákov a Sloveniek. My máme kvalitné dáta, od Vás očakávame analytické myslenie, out of the box nápady a technické zručnosti.

**Analytik/analytička verejných politík**

Hlavný štátny radca

Požiadavky na kandidáta/kandidátku:

- vysokoškolské vzdelanie spoločenskovedného alebo matematického zamerania (minimálne I. stupeň);

- záujem o verejné politiky a aktuálne témy rezortu;

- výstižné a zrozumiteľné písanie doplnené vhodnou prezentáciou dát;

- znalosť databáz a štatistických programov ako STATA, MATLAB, GAMS, R alebo EViews výhodou;

- zodpovednosť a aktívny prístup k riešeniu úloh;

- angličtina na komunikačnej úrovni.

Náplň práce:

- kvantitatívna a kvalitatívna analýza programov, opatrení a politík;

- tvorba benchmarkov a porovnaní so zahraničím;

- identifikácia problémov a možných riešení;

- komunikácia a spolupráca s partnermi;

- tvorba podkladov, stanovísk a prezentácií.

* **Ministerstvo školstva, vedy, výskumu a športu SR (1pozícia)**

**Inštitút vzdelávacej politiky**

Inštitút vzdelávacej politiky (IVP) poskytuje ministerstvu analytickú podporu v oblasti stratégie vzdelávacej politiky, prierezových analýz ako aj rezortných databáz. Snažíme sa o participáciu inštitútu nielen pri tvorbe stratégií, ale aj o podporu pri samotnej implementácii. S kolegami zodpovednými za jednotlivé vecné oblasti spolupracujeme pri príprave legislatívnych materiálov, venujeme sa aj hodnoteniu efektívnosti verejných výdavkov či investícií. Dôležitým aspektom kvalitných analýz je aj skvalitňovanie a prepájanie dát, čo si často vyžaduje aj medzirezortnú spoluprácu.

Ak považuješ tieto oblasti za dôležité, budeme radi, ak sa k nám pridáš.

**Názov pozície: analytik vzdelávacích politík**

Náplň práce:

- tvorba stratégií a koncepčných materiálov v oblasti vzdelávacej politiky, návrh odporúčaní na dosiahnutie strategických cieľov;

- vypracúvanie analýz a prognóz v oblasti vzdelávacej politiky;

- ex-ante a ex-post hodnotenie opatrení v oblasti vzdelávacej politiky, identifikácia opatrení zvyšujúcich hodnotu za peniaze, návrh a vyhodnocovanie experimentov v oblasti vzdelávania;

- zvyšovanie kvality dát pre analytické účely;

- spolupráca s medzinárodnými organizáciami a partnerskými inštitúciami pri prenose a zdieľaní "osvedčených postupov" reforiem vzdelávania zo zahraničia.

Požiadavky na uchádzača:

- absolvent so zameraním na oblasti vzdelávacej politiky, pedagogiky, práva, ekonómie, štatistiky, matematiky, alebo verejnej správy;

- základná znalosť a záujem o súčasné témy a trendy v oblasti vzdelávania;

- analytické myslenie, dobrý písomný prejav, komunikatívnosť, zmysel pre spoluprácu;

- samostatnosť, precíznosť a schopnosť nachádzať riešenia;

- aktívna znalosť anglického jazyka slovom aj písmom, ďalší cudzí jazyk výhodou;

- ovládanie balíka MS Office, skúsenosti s analýzou a spracovaním dát pomocou niektorého zo štatistických programov výhodou (R, STATA, SAS, SPSS, SQL);

- predchádzajúca skúsenosť s výskumom, hodnotením vplyvu regulácii, analýzou a prácou s dátami v oblasti vzdelávania výhodou.

* **Ministerstvo zahraničných vecí a európskych záležitostí SR (1 pozícia)**

**Odbor analýz a plánovania**

Odbor analýz a plánovania je útvarom MZVEZ SR identifikujúcim a aktualizujúcim strategické priority a ciele ministerstva. Odbor zodpovedá za prípravu, realizáciu a vyhodnocovanie strategického plánovania ministerstva, prípravu koncepčných a strategických materiálov, vrátane vystúpení koncepčného charakteru v oblasti zahraničnej a európskej politiky SR. Odbor poskytuje analytickú podporu pre politické vedenie rezortu, hodnotí vývoj v konkrétnych oblastiach zahraničnej a európskej politiky SR a na základe vývoja vo svete a v jednotlivých regiónoch predkladá návrhy na ďalší postup zohľadňujúc záujmy SR. Odbor sa spolupodieľa na organizácii podujatí zameraných na prezentáciu zahraničnej a európskej politiky SR a rozvíja pri tom spoluprácu s expertnou mimovládnou a akademickou obcou. Externú dimenziu činnosti odboru predstavuje dialóg a spolupráca s podobne zameranými partnerskými útvarmi ministerstiev zahraničných vecí iných krajín na bilaterálnej báze, alebo v multilaterálnych formátoch vrátane V4, EÚ a NATO.

**Názov pozície: zahraničnopolitický analytik**

Náplň práce:

* vypracúvanie analytických, prognostických a koncepčných materiálov, štúdií a podkladov v spolupráci s príslušnými organizačnými útvarmi;
* príprava podkladov a stanovísk zásadného charakteru potrebných pre definovanie verejných politík a prijímanie zahranično-politických rozhodnutí (v súčinnosti s príslušnými organizačnými útvarmi a zastupiteľskými úradmi);
* navrhovanie reformných opatrení a definovanie cieľových ukazovateľov v jednotlivých oblastiach politík ministerstva;
* príprava podkladov k prezentačným vystúpeniam koncepčného charakteru v oblasti zahraničnej a európskej politiky SR pre príslušných ústavných činiteľov v súčinnosti s príslušnými organizačnými útvarmi ministerstva;
* spracovávanie spravodajských materiálov, informácií a dokumentov v oblasti zahraničnej a európskej politiky SR a medzinárodných vzťahov a tvorba databáz a ich využívanie pre prípravu návrhov politík, riešení a reforiem pre vedenie ministerstva, ústavných činiteľov a ústredné orgány štátnej správy;
* spolupráca s mimovládnymi organizáciami a akademickými inštitúciami v oblasti zahraničnej a európskej politiky SR pri príprave analytických a koncepčných materiálov a realizácii odborných podujatí.

Požiadavky na uchádzača:

* vysokoškolské vzdelanie II. stupňa so zameraním na verejnú politiku alebo príbuzný odbor (napr. medzinárodné vzťahy, európske štúdiá, medzinárodný obchod)
* znalosť anglického jazyka (úroveň B2) a znalosť ďalšieho cudzieho jazyka;
* analytické, koncepčné a strategické myslenie;
* svedomitosť a spoľahlivosť;
* samostatnosť;
* komunikačné zručnosti;
* kritické myslenie;
* schopnosť tímovej práce;
* prezentačné zručnosti a rétorika, cit pre jazyk a písomný prejav;
* prehľad v oblasti zahraničnej a európskej politiky;
* znalosť matematicko-štatistických analýz a metód spracovania dát.
* **Ministerstvo zdravotníctva SR (1 pozícia)**

**Inštitút zdravotných analýz (IZA)**

IZA je analytickým a poradným útvarom Ministerstva zdravotníctva SR spadajúcim priamo pod ministra zdravotníctva. Podieľa sa na stratégiách ministerstva, dodávaní podkladov pre dátovo podložené rozhodnutia v zdravotníctve a dohliada na zvyšovanie efektivity a kvality v zdravotníctve. Príklady oblastí a tém, ktorými sa IZA zaoberá sú: mapovanie využívania zdravotnej starostlivosti na Slovensku, benchmarking cien liekov či zdravotníckej techniky, optimalizácia siete nemocníc, urgentných príjmov, prvej pomoci a rôzne zaujímavé nárazové analýzy v zdravotníctve. Budeme sa zaoberať aj využitím AImachine learning pre identifikáciu podvodov ako aj pre predikovanie potrieb pacientov a posunu k preventívnej starostlivosti.

IZA úzko spolupracuje s útvarmi na ministerstve (ako Sekcia reformnej agendy), ako aj s inými analytickými inštitútmi v štátnej správe ako Útvar hodnoty za peniaze a Inštitút finančnej politiky na Ministerstve financií SR a podobne.

Výzvy, ktoré na IZA riešime a ktorým by si sa venoval/-a aj Ty:

* identifikácia problému a jeho riešenia (začíname nejakým problem statement a hľadáme spôsoby riešenia tohto problému, ktoré vyhodnotíme na základe dát);
* zber a analýza dát (či ide o dáta z poisťovní, alebo medzinárodných inštitúcií, alebo o detektívnu robotu v zmluvách, vždy sa opierame o hard-data);
* samostatná analytická práca (dáta najprv treba spracovať, pospájať, modelovať a tomu všetkému porozumieť. Analýzy robíme rigorózne s cieľom otvorene aj publikovať naše prístupy a metódy);
* vytváranie podkladov a prezentácií (analytická práca musí rozprávať nejaký príbeh a musí dávať odpoveď na položený problem statement. Na prerozprávanie tohto príbehu môžu byť vhodné vizualizácie, textové vysvetlenia, animované mapy a podobne);
* komunikácia s domácimi ale aj zahraničnými partnermi (nerobíme veci do šuplíka, na to aby sa ale použili ich musíme vedieť odkomunikovať a obhájiť so širokým spektrom stake holders v štáte a zdravotníctve).

Koho hľadáme:

Tím na IZA je okolo 10 ľudí so zmesou skúseností – od ekonómov, cez analytikov až po full-stack developerov. Spája nás potreba dátovo odôvodňovať rozhodnutia/odporúčania a pomáhať zdravotníctvu.

* vzdelanie: študent/absolvent VŠ I. a II. stupňa ekonómia, aplikovaná matematika, štatistika, fyzika, medicína, farmácia, aplikovaná informatika;
* zvedavosť a ochota učiť sa;
* schopnosť identifikovať problém a chuť riešiť ho;
* kreatívny prístup k navrhovaniu riešení;
* záujem o verejné politiky a prácu s dátami;
* dobré komunikačné schopnosti;
* pokročilejšie používanie programu Excel (napr. funkcie, kontingenčné tabuľky);
* angličtina B2;
* znalosť programov/jazykov STATA, MATLAB, Python, R, SQL a podobne výhodou;
* skúsenosti v machine learning, AI výhodou;
* prehľad v zdravotníctve (modely, platobné mechanizmy...) veľkou výhodou.

Čo ponúkame:

Hľadáme stážistov ako aj nových členov tímu, v ktorom budete mať možnosť formovať smerovanie a kvalitu slovenského zdravotníctva.

* rýchly osobný a vedomostný rast;
* možnosť prispieť k vytváraniu verejných politík;
* práca so zaujímavými dátami;
* rôznorodosť práce (o zábavu postarané);
* možnosť výberu vlastnej aktivity a naozaj sa do nej hĺbkovo ponoriť;
* dynamické, ale priateľské pracovné prostredie;
* možnosť ďalšej spolupráce;
* pre našich budúcich kolegov a kolegyne ponúkame kompetitívne platy a výhody ako Multisport karta.

Technikálie:

* organizácia: Ministerstvo Zdravotníctva SR – Inštitút zdravotných analýz;
* miesto: MZ SR, Bratislava, Kramáre;
* priamy nadriadený: Riaditeľ.
* **Ministerstvo životného prostredia (2 pozície)**

**Inštitút Environmentálnej politiky (IEP) (1 pozícia)**

**Názov obsadzovanej pozície: Environmentálny analytik/analytička**

Náplň práce:

Záleží ti na tom, aby boli verejné prostriedky vynakladané ekonomicky efektívne? Baví ťa práca s dátami? Aj ekonomickou analýzou sa dá zlepšiť kvalita životného prostredia. Analyzuj dáta a navrhuj opatrenia, ktoré prinesú čistejšie ovzdušie, zdravšie lesy, či nižšie emisie CO2.

Inštitút environmentálnej politiky hľadá ľudí s analytickým ale aj technickým myslením, ktorí chcú zlepšiť Slovensko a radi pritom prekonávajú zaužívané postupy. Náplňou práce bude primárne:

- kvantitatívna analýza, spracovanie dát a návrh odporúčaní;

- analýza dopadov a nákladovej efektívnosti pripravovaných i už prijatých opatrení;

- tvorba strategických materiálov v oblasti životného prostredia;

- spolupráca so zahraničnými inštitúciami (OECD, Európska komisia, Svetová banka);

- práca s makroekonomickým a energetickým CGE modelom.

Ďalšie požiadavky (požadované znalosti):

- analytické myslenie a práca s dátami (výhodou programovanie a znalosť STATA, R, Eviews, Matlab, Python, Gams);

- vedieť zrozumiteľne písať a vystihnúť pointu aj na krátkom priestore;

- plynulo komunikovať v angličtine, vedieť pracovať samostatne aj v tíme;

- vysokoškolské vzdelanie druhého stupňa (napríklad v odbore ekonómia, environmentálna ekonómia, štatistika, matematika a verejná politika).

Benefity:

- máme prístup k (aj neverejným) dátam;

- poskytujeme priestor na kreativitu a vlastné nápady;

- naše výstupy sa uvádzajú do praxe, čím zlepšujeme budúcnosť Slovenska;

- snažíme sa prekonávať zaužívané postupy vo verejnej správe;

- navštevujeme elitné zahraničné kurzy a neustále sa niečo nové učíme;

- snažíme sa udržiavať príjemné pracovné prostredie a minimalizovať stres;

- máme možnosť pracovať z domu;

- kolektív sa približuje start-upu, sloboda akadémii a NGO a obsah práce a vplyv v štátnej správe.

Viac o IEP

Inštitút environmentálnej politiky (IEP) je nezávislým analytickým útvarom Ministerstva životného prostredia SR. Našim poslaním je poskytovať kvalitné a spoľahlivé analýzy a prognózy v oblasti životného prostredia pre slovenskú vládu a verejnosť.

Na IEP hodnotíme ekonomickú efektívnosť opatrení a v spolupráci s Útvarom hodnoty za peniaze (ÚHP) sme vypracovali Revíziu výdavkov na životné prostredie. Vedeniu poskytujeme zhodnotenie a návrh nových politík. Naša analýza zavedenia zálohovania bola základom pre neskorší Zákon o zálohovaní. Analýzami a komentármi prispievame do verejnej diskusie a prinášame aj vlastné témy ako napríklad sledovanie legality ťažby a prepravy dreva, či vplyv životného prostredia na zdravie. IEP tiež poskytuje strategický pohľad a smerovanie pre rezort (Envirostratégii 2030).

Dlhodobo spolupracujeme so zahraničnými organizáciami. Naši analytici boli v rámci spoločných projektov vyslaní na stáže do OECD či Svetovej banky. Neustále sa vzdelávame a absolvujeme kurzy na top zahraničných univerzitách ako sú napríklad London School of Economics, Barcelona Graduate School of Economics, Bamberg Graduate School of Social Sciences, University of Essex, či Utrecht University.

Viac o IEP:

https://www.minzp.sk/iep/publikacie/

https://www.facebook.com/iep.mzp

**Sekcia environmentálnej politiky, EÚ a medzinárodných vzťahov (1 pozícia)**

**Názov obsadzovanej pozície: Hlavný štátny radca**

Náplň práce:

Náplň práce bude primárne:

- spolupráca pri tvorbe strategických, koncepčných, analytických a podkladových materiálov v oblasti životného prostredia;

- koncepčná a koordinačná činnosť na úrovni ministerstva vyplývajúca z členstva SR v medzinárodných a regionálnych organizáciách (OSN, OECD, Rada Európy, a.i.), v inštitúciách s environmentálnym zameraním a z aktivít mnohostranných environmentálnych dohovorov;

- spolupráca pri príprave pozičných a podkladových dokumentov v oblasti bilaterálnej spolupráce s krajinami podľa teritoriálneho rozdelenia a určenia;

- spolupráca s orgánmi, inštitúciami a agentúrami EÚ (Európska komisia, Rada EÚ, Európska environmentálna agentúra, a.i.);

- participácia na koordinácii príprav pozícií pre rokovania pracovných skupín Rady EÚ;

- spolupráca a operatívna príprava stanovísk a podkladov pre partnerské inštitúcie (Úrad vlády SR, MZVaEZ SR, Stále zastúpenie SR pri EÚ v Bruseli a ostatné ÚOŠS);

- sledovanie pripravovaných aktivít (semináre, workshopy, online diskusie) pod orgánmi EÚ, resp. na medzinárodnej alebo národnej úrovni a zabezpečenie účasti;

- spolupráca s národnými inštitúciami (napr. rezortné organizácie ministerstva);

- spolupráca na projekte s OECD;

- spolupráca pri tvorbe publikácií.

Ďalšie požiadavky (požadované znalosti):

- špecializácia na právo životného prostredia/ekonomiku prírodných zdrojov/krajinotvorbu;

- anglický jazyk – úroveň B2, stredne pokročilý;

- pokročilá znalosť programov MS Office (Word, Excel, Powerpoint, Outlook);

- aktívny záujem o environmentálnu politiku, záležitosti EÚ alebo medzinárodné vzťahy;

- rámcová znalosť tém Agendy 2030/Európskej zelenej dohody/Envirostratégie 2030 výhodou;

- bezúhonnosť, spoľahlivosť, samostatnosť, komunikatívnosť, profesionálny prístup, reprezentatívne vystupovanie, asertivita;

- komunikačné zručnosti;

- praktické znalosti postupov a procesov v štátnej správe alebo samospráve výhodou;

- pracovná prax v oblasti životného prostredia výhodou.

**Príloha č. 2 k Výzve na podávanie žiadostí o poskytnutie Štipendia Martina Filka na akademický rok 2021/2022 – Vzor zmluvy o udelení štipendia a o spolupráci**

**ZMLUVA O UDELENÍ ŠTIPENDIA**

**A**

**O SPOLUPRÁCI**

uzavretá podľa § 51 zákona č. 40/1964 Zb. Občiansky zákonník v znení neskorších predpisov

(ďalej len **„Zmluva“**)

*medzi zmluvnými stranami:*

1. **Ministerstvo školstva, vedy, výskumu a športu Slovenskej republiky**

ústredný orgán štátnej správy so sídlom: Stromová 1, 813 30 Bratislava

IČO: 00 164 381

zastúpený:

(ďalejlen „**manažér programu**“)

a

1. **meno a priezvisko**

trvale bytom: ...

narodený dňa: ...

číslo účtu v tvare IBAN: ... XXXX

(ďalej len „**štipendista**“)

a

1. **XY**

ústredný orgán štátnej správy so sídlom: ...

IČO:  ...

zastúpený: ...

(ďalej len „**XY**“)

(manažér programu, štipendista, XY spolu ďalej len **„zmluvné strany“**)

**Obsah:**

[1. Úvodné ustanovenia 3](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064293)

[2. Definície](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064294) 3

[3. Predmet Zmluvy 5](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064295)

[4. Zložky štipendia 5](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064296)

[5. Priebežná a záverečná správa o pobyte 7](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064297)

[6. Práva a povinnosti štipendistu 8](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064298)

[7. Viazanosť 9](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064299)

[8. Následky porušenia viazanosti 10](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064300)

[9. Povinnosť mlčanlivosti 11](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064301)

[10. Vyššia moc a podstatná zmena okolností 12](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064302)

[11. Záverečné ustanovenia ................12](file:///C:\Users\prazenkova\AppData\Local\Microsoft\Windows\Temporary%20Internet%20Files\Content.Outlook\HQTPYX2L\Zmluva%20Plavčan.docx#_Toc303064303)

**Prílohy:**

Príloha č. 1 – Dekrét o udelení štipendia Štipendium Martina Filka

Príloha č. 2 – Osnova záverečnej správy o pobyte Štipendium Martina Filka

Príloha č. 3 – Dohoda o splátkach

Príloha č. 4 – Súhlas dotknutej osoby

# Úvodné ustanovenia

1. Manažér programu realizuje grantový program Štipendium Martina Filka. Návrh grantového programu pre posilnenie analytických kapacít vo verejnej správe (ďalej len **„štipendijný program“**) bol schválený 7. mája 2014 uznesením vlády Slovenskej republiky č. 210/2014. Návrh na zmenu názvu grantového programu pre posilnenie analytických kapacít vo verejnej správe na Štipendium Martina Filka bol schválený 1. marca 2017 uznesením vlády Slovenskej republiky č. 99/2017. Štipendijný program bol vytvorený v súlade s úlohou č. 108 Akčného plánu Národného programu reforiem Slovenskej republiky 2013 a je súčasne aj napĺňaním odporúčaní pre Slovensko z júnového summitu Európskej rady 2013 zlepšiť kvalitu verejnej administratívy vrátane posilnenia analytických kapacít kľúčových ministerstiev. Štipendijný program nadväzuje na grantový program Štipendium M. R. Štefánika (2006-2008) ako aj jeho obnovené poskytovanie v roku 2011.
2. Štipendista, prijatý na denné druhostupňové alebo postgraduálne štúdium na príslušnej zahraničnej univerzite, bol po absolvovaní výberového konania príslušnou výberovou komisiou vybraný na participáciu na štipendijnom programe podľa podmienok určených v Dekréte o udelení štipendia Štipendium Martina Filka, ktorý tvorí ***Prílohu č. 1*** (ďalej len „Dekrét“).
3. Vzhľadom na vyššie uvedené si zmluvné strany touto Zmluvou upravujú vzájomné práva a povinnosti vyplývajúce pre nich pri realizácii štipendijného programu.

# Definície

2.1 Na účely Zmluvy sú výrazy viažuce sa k predmetu Zmluvy používané a vykladané nasledovne:

|  |  |
| --- | --- |
| a) **Doba viazanosti** | doba 36 mesiacov, plynúca odo dňa vzniku štátnozamestnaneckého pomeru v služobnom úrade, ktorým je XY. Doba viazanosti plynie aj počas trvania štátnozamestnaneckého pomeru štipendistu na inom ústrednom orgáne štátnej správy podľa bodu 7.9 Zmluvy. Doba viazanosti neplynie počas práceneschopnosti trvajúcej dlhšie ako 60 dní, materskej dovolenky, rodičovskej dovolenky a v prípade zaradenia štátneho zamestnanca mimo činnej štátnej služby podľa § 65 a § 66 zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (ďalej len **„zákon o štátnej službe“**). |
| b) **Začiatok študijného pobytu** | deň nástupu na študijný pobyt potvrdený príslušnou zahraničnou univerzitou. |
| c) **Ponuka práce** | ponuka práce, resp. iná obdobná výzva, predložená štipendistovi zo strany XY, ktorú bude štipendista povinný prijať a ktorej predmetom bude ponuka práce realizovaná formou výzvy na uzavretie služobnej zmluvy, resp. výzvy na vykonanie príslušných úkonov na účel vzniku štátnozamestnaneckého pomeru podľa zákona o štátnej službe. |
| d) **Alternatívna ponuka práce** | ponuka práce odlišná od ponuky práce zo strany XY predložená štipendistovi v lehote podľa bodu 7.1 Zmluvy iným ústredným orgánom štátnej správy prostredníctvom manažéra programu. V prípade, že štipendistovi nebude v uvedenej lehote predložená ponuka práce zo strany XY, bude štipendista povinný prijať alternatívnu ponuku práce, ktorej predmetom bude výzva na uzavretie služobnej zmluvy, resp. výzva na vykonanie príslušných úkonov na účel vzniku štátnozamestnaneckého pomeru v zmysle zákona o štátnej službe. Následne sa zmluvné strany zaväzujú uskutočniť príslušné právne úkony smerujúce k prevodu práv a povinností XY vyplývajúcich zo Zmluvy na iný ústredný orgán štátnej správy. |
| e) **Štátnozamestnanecký vzťah** | právny vzťah vzniknutý na základe prijatia ponuky práce/alternatívnej ponuky práce štipendistom, ako aj zmeny podľa bodu 7.9 Zmluvy majúci formu štátnozamestnaneckého pomeru podľa ustanovenia § 36 ods. 3 písm. d) zákona o štátnej službe, a to na ustanovený týždenný služobný čas podľa zákona o štátnej službe. |
| f) **Skončenie študijného pobytu** | deň skončenia štúdia, ktorý preukazuje štipendista dokladom o úspešnom absolvovaní štúdia na príslušnej zahraničnej univerzite v rámci študijného pobytu (ďalej len **„zahraničná univerzita“**). |
| g) **Štipendijný program** | Grantový program pre posilnenie analytických kapacít vo verejnej správe schválený uznesením vlády Slovenskej republiky č. 210/2014 zo dňa 7. mája 2014 v spojení s uznesením vlády Slovenskej republiky č. 99/2017 zo dňa 1. marca 2017. |
| h) **Štipendista** | úspešný uchádzač o účasť na štipendijnom programe prijatý na štúdium na príslušnej zahraničnej univerzite a vybraný vo výberovom konaní organizovanom manažérom programu; výber a základné podmienky študijného pobytu sú potvrdené Dekrétom, ktorého kópia tvorí **Prílohu č. 1**. |
| i) **Študijný pobyt** | štúdium štipendistu na príslušnej zahraničnej univerzite vo vybranom študijnom programe uvedenom v Dekréte, ktoré je realizované v rámci štipendijného programu a začína sa momentom nástupu na štúdium (začiatkom príslušného akademického obdobia danej univerzity) a končí dňom skončenia študijného pobytu. |
| j) **Istina** | celková suma poskytovaná na základe Zmluvy štipendistovi alebo v jeho prospech v rámci zložiek štipendia A, B, C, D a E definovaných v článku 4. Zmluvy. |

# Predmet Zmluvy

* 1. Predmetom Zmluvy je úprava práv a povinností zmluvných strán v súvislosti s uhrádzaním finančných prostriedkov na financovanie nákladov študijného pobytu a v súvislosti so záväzkom štipendistu prijať ponuku práce od XY, resp. alternatívnu ponuku práce od iného ústredného orgánu štátnej správy a zotrvať v nej počas doby viazanosti na účel vzniku a trvania štátnozamestnaneckého pomeru.
  2. Manažér programu sa Zmluvou zaväzuje poskytnúť štipendistovi potrebné finančné prostriedky za účelom krytia nákladov spojených so študijným pobytom, a to vo výške a v rozsahu určenom v Dekréte a v Zmluve.
  3. Štipendista sa zaväzuje uvedené finančné prostriedky použiť v súlade s ustanoveniami Zmluvy a riadne plniť ďalšie záväzky vyplývajúce zo Zmluvy.

# Zložky štipendia

Štipendium má charakter bezúročnej pôžičky bez poplatkov [celková suma prostriedkov poskytovaných štipendistovi na základe Zmluvy alebo v jeho prospech v rámci zložiek štipendia A, B, C, D a E v celkovej maximálnej výške ..............(slovom ...)], ktorú manažér programu štipendistovi poskytne spôsobom uvedeným v tomto článku Zmluvy. Zmluvné strany sa dohodli, že manažér programu začne vyplácať jednotlivé zložky štipendia až po tom, ako mu štipendista doručí úradný preklad písomného potvrdenia príslušnej zahraničnej univerzity o začatí študijného pobytu. Splnenie vyššie uvedenej povinnosti štipendistu sa bude považovať za odkladaciu podmienku záväzku manažéra programu uhrádzať štipendistovi jednotlivé zložky štipendia podľa Zmluvy.

## Štipendium A - úhrada životných nákladov

* + 1. Manažér programu sa týmto zaväzuje poskytnúť štipendistovi v rozsahu určenom Dekrétom potrebné finančné prostriedky na účel krytia životných nákladov spojených so študijným pobytom na súčasnej úrovni schválenej Ministerstvom školstva, vedy, výskumu a športu Slovenskej republiky na účely Národného štipendijného programu, a to vo výške ............... (slovom ...) mesačne v akademickom roku ... (ďalej len „**štipendium A**“) a štipendista sa zaväzuje uvedené finančné prostriedky použiť v súlade s ustanoveniami Zmluvy a riadne plniť ďalšie záväzky vyplývajúce zo Zmluvy.
    2. Manažér programu sa zaväzuje uhrádzať sumu štipendia A v štvrťročných platbách príslušného kalendárneho roka, a to na bankový účet štipendistu zriadený v banke so sídlom v Slovenskej republike, ktorý je uvedený v záhlaví Zmluvy. Manažér programu je oprávnený v predstihu uhradiť akúkoľvek časť štipendia A.

## Štipendium B - úhrada poplatkov za štúdium (školné)

* + 1. Manažér programu sa zaväzuje uhradiť v prospech štipendistu školné spojené so štúdiom na príslušnej zahraničnej univerzite v rozsahu určenom  Dekrétom (ďalej len „**štipendium B**“).
    2. Úhrada štipendia B bude vykonaná manažérom programu priamo na účet príslušnej zahraničnej univerzity, pričom štipendista je povinný poskytnúť manažérovi programu potrebnú súčinnosť, najmä je povinný mu poskytnúť potrebné kontaktné údaje a účtovný doklad vystavený príslušnou zahraničnou univerzitou na úhradu školného. V prípade, ak štipendista neposkytne manažérovi programu potrebnú súčinnosť, manažér programu nezodpovedá za včasnú úhradu štipendia B a ani za akékoľvek následky spôsobené neskorou úhradou štipendia B. V prípade, že štipendista uhradí štipendium B sám zo svojich financií na účet príslušnej zahraničnej univerzity, manažér programu mu uhradenú sumu preplatí po predložení potvrdenia o zaplatení štipendia B.

## Štipendium C - cestovné

* + 1. Manažér programu sa zaväzuje uhradiť štipendistovi náhradu cestovných nákladov za dve jednosmerné cesty alebo jednu spiatočnú cestu do a z miesta štúdia počas jedného akademického roka v rozsahu určenom Dekrétom, a to v celkovej výške ............. (ďalej len „**štipendium C**“).
    2. Úhrada štipendia C bude manažérom programu realizovaná spätne po predložení dokladu o zaplatení cestovných nákladov; úhrada štipendia C bude poukázaná na účet štipendistu spolu s najbližšou platbou podľa bodu 4.1.2 Zmluvy. V prípade, ak štipendista neposkytne manažérovi programu príslušné doklady o zaplatení cestovných nákladov najneskôr spolu so záverečnou správou podľa článku 5. Zmluvy, nárok na preplatenie nepodložených cestovných nákladov zaniká.

## Štipendium D - úhrada nákladov na nákup odbornej literatúry

* + 1. Manažér programu sa zaväzuje uhradiť štipendistovi náklady spojené s nákupom odbornej literatúry potrebnej pre štúdium v rámci študijného pobytu, a to jednorazovo v rozsahu určenom Dekrétom (ďalej len „**štipendium D**“).
    2. Suma štipendia D bude štipendistovi uhradená spolu s prvou platbou štipendia A  podľa bodu 4.1.2 Zmluvy.

## Štipendium E - náhrada nákladov na zdravotné poistenie a cestovné poistenie spojených so študijným pobytom

* + 1. Manažér programu sa zaväzuje nahradiť štipendistovi v rozsahu určenom Dekrétom nevyhnutné náklady súvisiace s poistením vo výške preukázanej podľa bodu 4.5.3 Zmluvy. Za nevyhnutné náklady súvisiace s poistením sa považuje zdravotné poistenie v krajine študijného pobytu (ďalej len „zdravotné poistenie“), cestovné poistenie a iné nevyhnutné náklady súvisiace s poistením požadované príslušnou zahraničnou univerzitou. V prípade, že podmienky študijného pobytu nevyžadujú od štipendistu zdravotné poistenie, za nevyhnutné náklady súvisiace so zdravotným poistením sa považujú náklady na zabezpečenie zdravotného poistenia, ktorým sa štipendistovi zabezpečí zdravotná starostlivosť porovnateľná so zdravotnou starostlivosťou dostupnou v krajinách Európskej únie na základe európskeho preukazu zdravotného poistenia.
    2. Náhrada nevyhnutných nákladov súvisiacich s poistením podľa bodu 4.5.1 Zmluvy bude manažérom programu realizovaná spätne, a to do 10 dní od skončenia každého trojmesačného obdobia študijného pobytu hradeného v rámci štipendijného programu, resp. do 10 dní od skončenia študijného pobytu vo vzťahu k obdobiu medzi uplynutím posledného celého trojmesačného obdobia a skončením študijného pobytu.
    3. Náhrada nákladov na zdravotné poistenie je podmienená predložením dokladu o  platbách zdravotného poistenia uhradených v príslušnom trojmesačnom období, ktoré sa štipendista zaväzuje predložiť najneskôr do konca daného trojmesačného obdobia študijného pobytu. Náhrada nákladov na cestovné poistenie je podmienená predložením dokladu o úhrade cestovného poistenia. Omeškanie štipendistu so splnením tejto povinnosti bude mať za následok pomerné predĺženie lehoty splatnosti príslušnej platby podľa bodu 4.5.2 Zmluvy.

# Priebežná a záverečná správa o pobyte

* 1. Štipendista je povinný po uplynutí každého semestra, resp. trimestra študijného pobytu bez zbytočného odkladu zaslať manažérovi programu priebežnú správu o študijnom pobyte, pri tvorbe ktorej primerane použije Osnovu záverečnej správy o pobyte Štipendium Martina Filka, obsiahnutú v ***Prílohe č. 2****.* V poslednom semestri, resp. trimestri študijného pobytu sa táto podmienka pokladá za splnenú zaslaním záverečnej správy o pobyte v súlade s bodom 5.3 Zmluvy.
  2. V prípade, že manažér programu považuje priebežnú správu o študijnom pobyte za nedostatočnú, písomne vyzve štipendistu na doplnenie jej obsahu v lehote najviac 15 pracovných dní odo dňa doručenia výzvy štipendistovi. Priebežná správa o študijnom pobyte sa považuje za riadne odovzdanú až po jej doplnení a odovzdaní v súlade s výzvou manažéra programu.
  3. Štipendista sa zaväzuje predložiť manažérovi programu a XY najneskôr do 30 dní odo dňa skončenia študijného pobytu záverečnú správu o pobyte vypracovanú podľa Osnovy záverečnej správy o pobyte Štipendium Martina Filka uvedenej v ***Prílohe č. 2.***
  4. Prílohou záverečnej správy o pobyte je kópia dokladu o absolvovaní štúdia na zahraničnej univerzite. Zároveň je štipendista povinný zaslať manažérovi programu kópiu diplomu, a to do 15 dní od jeho udelenia zahraničnou univerzitou.
  5. V prípade, že manažér programu považuje záverečnú správu o pobyte, vzhľadom na požiadavky uvedené v ***Prílohe č. 2***, za nedostatočnú, písomne vyzve štipendistu na doplnenie jej obsahu v lehote najviac 15 pracovných dní odo dňa doručenia výzvy na adresu štipendistu, uvedenú v záhlaví Zmluvy. Záverečná správa o pobyte sa v takom prípade bude považovať za riadne odovzdanú až po jej doplnení a odovzdaní v súlade s výzvou manažéra programu a schválení manažérom programu.
  6. V prípade, že si štipendista nesplní povinnosti podľa bodov 5.3 a/alebo 5.5 Zmluvy, a to ani v dodatočnej 30-dňovej lehote poskytnutej štipendistovi manažérom programu v opätovnej výzve na splnenie uvedených povinností, je manažér programu oprávnený požadovať od štipendistu za nesplnenie uvedenej povinnosti/uvedených povinností zmluvnú pokutu vo výške 1% z istiny. Manažér programu je oprávnený požadovať od štipendistu uvedenú pokutu aj opakovane na základe opakovaných výziev manažéra programu. Zaplatenie zmluvnej pokuty nemá vplyv na trvanie záväzku štipendistu splniť si povinnosti podľa tohto článku Zmluvy.

# Práva a povinnosti štipendistu

* 1. Štipendista podpisom Zmluvy potvrdzuje a vyhlasuje, že:
  2. je štátnym občanom Slovenskej republiky,
  3. všetky údaje ním uvedené v príslušnej žiadosti o štipendium, najmä údaje o jeho študijných výsledkoch, jeho osobné údaje, údaje o statuse študenta, resp. doktoranda, údaje o prijatí na zahraničnú univerzitu, sú úplné a pravdivé,
  4. bol prijatý na študijný pobyt v súlade s Dekrétom a zotrvá denným študentom zahraničnej univerzity po celú dobu trvania študijného pobytu.
  5. Štipendista sa zaväzuje zabezpečiť, aby jeho vyhlásenia  uvedené v bode 6.1 Zmluvy boli pravdivé počas celého obdobia študijného pobytu, pričom predmetné vyhlásenia sa budú považovať za štipendistom opätovne poskytnuté pri úhrade akejkoľvek platby štipendia A, B, C, D a E štipendistovi alebo v jeho prospech.
  6. V prípade, ak sa vyhlásenia štipendistu podľa bodu 6.1 Zmluvy ukážu počas trvania študijnéhopobytuakonepravdivé a/alebo v prípade porušenia povinnosti štipendistu podľa bodu 6.2 Zmluvy, je manažér programu oprávnený zamietnuť akékoľvek ďalšie platby podľa článku 4. Zmluvy a požadovať od štipendistu okamžité splatenie zostatku istiny v súlade s bodom 8.4 Zmluvy. Za zostatok istiny podľa bodu 8.4 Zmluvy sa v tomto prípade pokladá celková suma všetkých uhradených platieb štipendií A, B, C,  D a E štipendistovi alebo v jeho prospech.
  7. V prípade, že štipendista z akéhokoľvek dôvodu stratí status študenta denného štúdia v súlade s Dekrétom, zaväzuje sa štipendista o tejto skutočnosti bezodkladne, najneskôr však do 5 dní od jej vzniku, informovať manažéra programu. Manažér programu si na tento účel môže vyžiadať od študenta potvrdenie o návšteve príslušnej zahraničnej univerzity (ďalej len „potvrdenie“). Potvrdenie predloží štipendista manažérovi programu do 30 dní od jeho vyžiadania. V prípade porušenia informačnej povinnosti alebo povinnosti predložiť potvrdenie má manažér programu aj právo požadovať okamžité vrátenie dvojnásobku akýchkoľvek plnení poskytnutých štipendistovi odo dňa, keď štipendista stratil status študenta denného štúdia do dňa, keď sa o tejto skutočnosti dozvedel manažér programu; práva manažéra programu podľa bodu 6.5 Zmluvy a článku 8. Zmluvy týkajúce sa splácania istiny tým nie sú dotknuté.
  8. V prípade predčasného ukončenia študijného pobytu inak ako z dôvodu neplnenia študijných povinností štipendistu(najmä dlhotrvajúca alebo vážna choroba, vážne rodinné alebo osobné udalosti) môže manažér programu po zvážení všetkých okolností písomne vyhlásiť, že Zmluva zaniká z dôvodu nemožnosti plnenia podľa § 575 Občianskeho zákonníka (ďalej len „vyhlásenie“). Doručením vyhlásenia štipendistovi a XY na poštovú adresu uvedenú v záhlaví Zmluvy táto Zmluva zaniká. V tomto prípade sa ustanovenie bodu 6.3 Zmluvy neuplatní a štipendista nie je povinný vrátiť sumu dovtedy uhradeného štipendia A, B, C, D a E prijatého, resp. použitého dobromyseľne. Tým nie sú dotknuté ustanovenia zákona č. 374/2014 Z. z. o pohľadávkach štátu a o zmene a doplnení niektorých zákonov v znení neskorších predpisov.

# Viazanosť

* 1. Štipendista sa Zmluvou vo vzťahu k manažérovi programu a k XY zaväzuje, že v prípade, že mu bude zo strany XY najneskôr do 90 dní odo dňa skončenia študijného pobytu predložená ponuka práce alebo alternatívna ponuka práce  zo strany iného ústredného orgánu štátnej správy, túto ponuku práce/alternatívnu ponuku práce akceptuje a okamžite po skončení študijného pobytu, resp. po predložení ponuky práce/alternatívnej ponuky práce (podľa toho, ktorá z udalostí nastane neskôr) vykoná všetky úkony nevyhnutné pre vznik štátnozamestnaneckého vzťahu s XY/iným ústredným orgánom štátnej správy k termínu určenému v ponuke práce/alternatívnej ponuke práce a v tomto štátnozamestnaneckom vzťahu zotrvá minimálne do skončenia doby viazanosti.
  2. Na účely plnenia povinností štipendistu podľa bodu 7.1 Zmluvy sa štipendista zaväzuje informovať XY a  manažéra programu emailom o blížiacom sa skončení študijného pobytu najneskôr 6 mesiacov pred predpokladaným dňom skončenia študijného pobytu a skončenie študijného pobytu potvrdiť XY a manažérovi programu tým istým spôsobom najneskôr 2 týždne pred predpokladaným dňom skončenia študijného pobytu.
  3. XY vyhlasuje, že vyvinie všetko primerané úsilie podľa svojich materiálnych a personálnych možností, aby bola štipendistovi po skončení študijného pobytu predložená adekvátna ponuka práce. Za adekvátnu ponuku práce sa považuje ponuka práce na typ pozície, na ktorú sa vyžaduje vysokoškolské vzdelanie druhého stupňa.
  4. V prípade, že XY nebude môcť štipendistovi po skončení študijného pobytu predložiť adekvátnu ponuku práce, zaväzuje sa bez zbytočného odkladu, najneskôr do 10 dní od skončenia študijného pobytu štipendistu, informovať o tejto skutočnosti manažéra programu. Manažér programu v takom prípade osloví ďalšie ústredné orgány štátnej správy so žiadosťou o predloženie alternatívnej ponuky práce štipendistovi. Prípadnú alternatívnu ponuku práce predloží príslušný ústredný orgán štátnej správy štipendistovi prostredníctvom manažéra programu.
  5. V prípade, že k predloženiu ponuky práce  podľa bodu 7.1 Zmluvy nedôjde, nebude sa táto skutočnosť považovať za porušenie Zmluvy zo strany XY a štipendista ani manažér programu nie je oprávnený požadovať od XY z tohto dôvodu akékoľvek plnenie (vrátane náhrady škody a pod.). Aby sa predišlo akýmkoľvek pochybnostiam, štipendistovi Zmluvou nevzniká žiadny právny nárok na poskytnutie ponuky práce voči XY ani žiadny právny nárok na ponuku práce voči manažérovi programu.
  6. V prípade, že v lehote podľa bodu 7.1 Zmluvy nebude štipendistovi predložená ponuka práce ani alternatívna ponuka práce, pričom štipendista riadne splnil svoju povinnosť podľa bodu 7.2 Zmluvy, bude štipendista oslobodený od záväzkov viazanosti v zmysle tohto článku Zmluvy a bude oprávnený vykonávať akúkoľvek inú zárobkovú činnosť.
  7. Doba viazanosti plynie, kým je štipendista v štátnozamestnaneckom vzťahu uzavretom s XY alebo kým je štipendista so súhlasom manažéra programu v štátnozamestnaneckom vzťahu uzavretom so služobným úradom, ktorým je iný ústredný orgán štátnej správy. Podmienky štátnozamestnaneckého vzťahu budú určené v zmysle príslušných všeobecne záväzných právnych predpisov upravujúcich výkon štátnej služby a tejto Zmluvy.
  8. V prípade, že štipendista prijme ponuku práce/alternatívnu ponuku práce v súlade s týmto článkom Zmluvy a počas doby viazanosti nedôjde k porušeniu viazanosti podľa článku 8. Zmluvy, istina podľa článku 4. Zmluvy sa považuje za úplne splatenú.
  9. V prípade zmeny služobného úradu podľa § 55 ods. 1 písm. f) zákona o štátnej službe (ďalej len „zmena“) plynie štipendistovi doba viazanosti počas trvania štátnozamestnaneckého pomeru na zmenenom služobnom úrade len vtedy, ak manažér programu so zmenou súhlasil. Plánovanú zmenu je XY povinný oznámiť manažérovi programu písomne (môže byť aj emailom) najneskôr 30 dní pred vznikom zmeny. Manažér programu je povinný sa písomne vyjadriť (aj emailom), či súhlasí s plánovanou zmenou, najneskôr do 10 dní od jej oznámenia. Ak sa v uvedenej lehote manažér programu k zmene nevyjadrí, platí, že so zmenou nesúhlasí. Tým nie sú dotknuté príslušné ustanovenia zákona o štátnej službe týkajúce sa zmeny štátnozamestnaneckého pomeru. V prípade súhlasu manažéra programu so zmenou sú zmluvné strany povinné uskutočniť príslušné právne úkony smerujúce k prevodu práv a povinností XY vyplývajúcich zo Zmluvy na iný ústredný orgán štátnej správy. Na základe uvedených právnych úkonov dôjde k prevodu práv a povinností XY vyplývajúcich zo Zmluvy na zmenený služobný úrad.

# Následky porušenia viazanosti

* 1. V prípade, ak štipendista:

1. odmietne ponuku práce/alternatívnu ponuku práce predloženú v súlade s bodom 7.1 Zmluvy alebo nesplní primerané podmienky pre vznik štátnozamestnaneckého pomeru alebo bude vznik štátnozamestnaneckého vzťahu iným spôsobom mariť, alebo
2. riadne a včas nesplní svoju povinnosť uvedenú v bode 7.2 Zmluvy, a to ani v dodatočnej lehote určenej XY/manažérom programu alebo
3. počas doby viazanosti zaviní stav alebo situáciu, v ktorých nebude spĺňať podmienky pre ďalšie trvanie štátnozamestnaneckého vzťahu určené príslušnými právnymi predpismi alebo
4. počas doby viazanosti štátnozamestnanecký vzťah uzavretý s XY alebo s iným ústredným orgánom štátnej správy ukončí inak ako okamžitým skončením štátnozamestnaneckého pomeru podľa § 79 zákona o štátnej službe resp. z dôvodov uvedených v § 79 ods. 1 zákona o štátnej službe alebo na základe výpovede z iných dôvodov ako sú uvedené v § 75 ods. 1 písm. a), b), v § 75 ods. 1 písm. c) v spojení s § 61 ods. 3 písm. b) a s § 61 ods. 4 písm. a) a v § 75 ods. 1 písm. d) zákona o štátnej službe alebo štátnozamestnanecký vzťah ukončí dohodou z iných dôvodov ako sú uvedené v § 75 ods. 1 písm. a), b), v § 75 ods. 1 písm. c) v spojení s § 61 ods. 3 písm. b) a s § 61 ods. 4 písm. a) a v § 75 ods. 1 písm. d) zákona o štátnej službe; pričom dôvody skončenia štátnozamestnaneckého pomeru musia byť v okamžitom skončení štátnozamestnaneckého pomeru, vo výpovedi štátneho zamestnanca alebo v dohode o skončení štátnozamestnaneckého pomeru výslovne uvedené, alebo
5. počas doby viazanosti dá XY alebo inému ústrednému orgánu štátnej správy dôvod na skončenie štátnozamestnaneckého vzťahu okamžitým skončením štátnozamestnaneckého pomeru z dôvodu uvedeného v § 78 ods. 1 zákona o štátnej službe alebo výpoveďou zo strany XY alebo iného ústredného orgánu štátnej správy z iných dôvodov ako sú uvedené v  bode 8.1. písm. d) Zmluvy; prípadne ukončí štátnozamestnanecký vzťah dohodou z iných dôvodov ako sú uvedené v  bode 8.1 písm. d) Zmluvy, pričom dôvody skončenia štátnozamestnaneckého pomeru je na účely Zmluvy potrebné v okamžitom skončení štátnozamestnaneckého pomeru, vo výpovedi štátneho zamestnanca a v dohode o skončení štátnozamestnaneckého pomeru, výslovne uviesť;

je štipendista povinný v súlade s bodom 8.4 Zmluvy vrátiť manažérovi programu zostatok istiny bližšie vyčíslený vo výzve manažéra programu v súlade s bodom 6.3 Zmluvy (v prípade situácie uvedenej v bode 8.1 písm. b) Zmluvy) alebo v súlade s bodom 8.2 Zmluvy. XY alebo  iný ústredný orgán štátnej správy sa zaväzuje z uvedeného dôvodu bez zbytočného odkladu, najneskôr však do 15 dní od porušenia viazanosti, oznámiť manažérovi programu, že došlo k porušeniu viazanosti podľa bodu 8.1 Zmluvy.

* 1. Zostatok istiny, ktorý je štipendista povinný vrátiť manažérovi programu v prípade porušenia viazanosti podľa bodu 8.1 Zmluvy, je určený podľa vzorca S – (P x S/36), pričom „S“ predstavuje celkovú istinu podľa článku 4 Zmluvy a „P“ predstavuje aktuálny počet ukončených mesiacov trvania štátnozamestnaneckého vzťahu štipendistu uzatvoreného s XY alebo s iným ústredným orgánom štátnej správy počas doby viazanosti.
  2. V prípade, že štipendistovi nebude v lehote podľa bodu 7.1 Zmluvy predložená ponuka práce/alternatívna ponuka práce, nie je povinný uhradiť manažérovi programu akékoľvek plnenie a istina sa bude považovať za úplne splatenú.
  3. V prípade, že nastanú skutočnosti podľa bodu 6.3 alebo 8.1 Zmluvy, je manažér programu povinný vyzvať štipendistu na splatenie zostatku istiny určeného podľa zodpovedajúceho bodu 6.3 alebo 8.2 Zmluvy. Štipendista je povinný do 30 dní od doručenia tejto výzvy:
  4. splatiť manažérovi programu celý zostatok istiny bez ďalších poplatkov a úrokov, alebo
  5. uzatvoriť s manažérom programu Dohodu o splátkach vo forme podľa **Prílohy č. 3** a v súlade s jej obsahom.

8.5 V prípade, že štipendista v lehote uvedenej v bode 8.4 Zmluvy (ďalej len „lehota“) nesplní žiadnu z povinností uvedených v bode 8.4 písm. a) alebo b) Zmluvy, istina sa posledným dňom lehoty stáva splatnou. Štipendista sa uplynutím tejto lehoty dostáva do omeškania so zaplatením istiny a manažér programu je oprávnený požadovať od štipendistu popri plnení istiny aj úroky z omeškania podľa § 517 ods. 2 Občianskeho zákonníka.

# Povinnosť mlčanlivosti

* 1. Zmluvné strany týmto berú na vedomie, že sú povinné zachovávať mlčanlivosť o všetkých informáciách týkajúcich sa iných zmluvných strán, ktoré nemajú charakter verejne prístupných informácií alebo povinne zverejňovaných informácií podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a ktoré príslušné zmluvné strany považujú za dôverné, resp. ktoré sú osobnými údajmi príslušných zmluvných strán podľa zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov v spojení s nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len **„GDPR“**).
  2. Za dôverné informácie manažéra programu podľa bodu 9.1 Zmluvy sa považujú najmä akékoľvek informácie týkajúce sa technických, manažérskych, organizačných a iných skutočností a postupov tvoriacich know-how manažéra programu.
  3. Zmluvné strany berú na vedomie, že porušenie povinnosti mlčanlivosti zakladá právo zmluvnej strany na náhradu škody, ktorá jej vznikla porušením povinnosti mlčanlivosti inou zmluvnou stranou.

# Vyššia moc a podstatná zmena okolností

* 1. Zmluvné strany nie sú povinné plniť ustanovenia Zmluvy v prípade, že okolnosti, z ktorých zmluvné strany vychádzali pri vzniku Zmluvy, sa zmenili do tej miery, že nemožno od zaviazanej zmluvnej strany rozumne požadovať, aby plnila svoje záväzky v zmysle Zmluvy, pokiaľ vznik takejto okolnosti oznámila oprávnenej zmluvnej strane bez zbytočného odkladu, najneskôr však do 5 dní od vzniku tejto okolnosti.
  2. Zmluvné strany nezodpovedajú za nesplnenie svojich záväzkov v zmysle Zmluvy v prípade vzniku okolností/prekážok majúcich charakter vyššej moci (ďalej len **„vis maior“**), ktoré nastali nezávisle od vôle povinnej zmluvnej strany a bránia danej zmluvnej strane v plnení jej povinností, ak nemožno rozumne predpokladať, že danú prekážku je možné odvrátiť alebo prekonať a v čase vzniku Zmluvy ju nebolo možné predvídať (napríklad vojna, občianske nepokoje, zemetrasenia a živelné pohromy). Účinky vis maior sú obmedzené iba na dobu, pokiaľ trvá prekážka, s ktorou sú tieto účinky spojené. V prípade, že účinky vis maior trvajú dlhšie ako 6 mesiacov a z uvedeného dôvodu dôjde k zmene metódy štúdia štipendistu na zahraničnej univerzite z prezenčnej na dištančnú, môže XY a/alebo manažér programu vyzvať štipendistu na rokovanie o prípadnej úprave štipendia A a/alebo štipendia C.

# Záverečné ustanovenia

* 1. Zmluva je vyhotovená v šiestich (6) rovnopisoch v slovenskom jazyku. Dva (2) rovnopisy dostane XY, tri (3) rovnopisy dostane manažér programu a jeden (1) rovnopis dostane štipendista, pričom každý rovnopis sa považuje za originál.
  2. Právne vzťahy výslovne neupravené Zmluvou sa riadia príslušnými ustanoveniami Občianskeho zákonníka, zákonom o štátnej službe a ďalšími právnymi predpismi.
  3. Zmluvné strany týmto potvrdzujú, že Zmluva predstavuje ich úplnú dohodu ohľadne celého jej predmetu a nahrádza všetky ich predchádzajúce písomné či ústne dojednania.
  4. Štipendista nie je oprávnený previesť svoje práva a povinnosti vyplývajúce zo  Zmluvy na inú osobu. Štipendista a XY súhlasia, že manažér programu je oprávnený podľa vlastnej úvahy previesť svoje práva a povinnosti vyplývajúce zo Zmluvy na inú organizáciu podľa vlastného výberu. O prevode práv manažéra programu budú štipendista a XY informovaní najneskôr 5 dní pred nadobudnutím účinnosti takéhoto prevodu.
  5. Zmluvné strany sa dohodli, že pokiaľ sa ukáže, že niektoré ustanovenie Zmluvy je neplatné alebo nevykonateľné, Zmluva ako celok ostáva naďalej v platnosti a za neplatné a nevykonateľné sa považujú len tie ustanovenia Zmluvy, ktorých sa dôvod neplatnosti alebo nevykonateľnosti priamo týka. Zmluvné strany sa zaväzujú neplatné alebo nevykonateľné ustanovenie doplniť alebo nahradiť novým ustanovením, ktoré je v súlade s príslušnými právnymi predpismi a účelom Zmluvy.
  6. Zmluvné strany sú povinné navzájom sa informovať o každej zmene ich identifikačných údajov uvedených v záhlaví Zmluvy, a to bez zbytočného odkladu, najneskôr však do 10 dní od vzniku tejto zmeny, pokiaľ v Zmluve nie je uvedené inak. V prípade porušenia tejto povinnosti, najmä vo vzťahu k adrese zmluvnej strany, sa akákoľvek písomnosť doručená v dobrej viere na adresu zmluvnej strany uvedenú v záhlaví Zmluvy považuje za riadne doručenú dotknutej zmluvnej strane.
  7. Akékoľvek oznámenia, doklady alebo informácie v zmysle Zmluvy sa považujú za riadne odoslané manažérovi programu, ak sú odoslané formou doporučenej zásielky, okrem prípadov, keď manažér programu súhlasí s komunikáciou formou emailovej pošty. Takýto súhlas manažéra programu sa považuje za poskytnutý aj v prípade, že manažér programu si do 5 dní od doručenia konkrétnej emailovej správy výslovne nevyžiada zaslanie daného oznámenia, dokladu alebo informácie (spolu ďalej len „informácie“) formou doporučenej listovej zásielky.

Kontaktná adresa pre zasielanie informácií manažérovi programu je: Ministerstvo školstva, vedy, výskumu a športu Slovenskej republiky, sekcia vysokých škôl, Stromová 1, 813 30 Bratislava, Slovenská republika.

* 1. Akékoľvek informácie v zmysle Zmluvy sa budú považovať za riadne doručené alebo predložené XY, ak budú doručené formou doporučenej zásielky na adresu XY uvedenú v záhlaví Zmluvy, ak Zmluva neustanovuje inak.
  2. Zmluva nadobúda platnosť dňom jej podpisu zmluvnými stranami a účinnosť dňom nasledujúcim po dni jej prvého zverejnenia v Centrálnom registri zmlúv.
  3. Zmluvu možno meniť a dopĺňať len dohodou všetkých zmluvných strán prostredníctvom písomných a očíslovaných dodatkov podpísaných oprávnenými zástupcami zmluvných strán, ktoré sa stanú neoddeliteľnou súčasťou Zmluvy.
  4. Neoddeliteľnou súčasťou Zmluvy sú Príloha č. 1, Príloha č. 2, Príloha č. 3 a Príloha č. 4.
  5. Zmluvné strany týmto vyhlasujú, že si Zmluvu pred jej podpisom prečítali, jej obsahu porozumeli, že bola uzatvorená slobodne, vážne a bez nátlaku a na znak súhlasu s jej obsahom ju podpisujú.

V Bratislave dňa ..................... ............................................ .......................................

|  |  |  |
| --- | --- | --- |
| **XY**  **\_\_\_\_\_\_\_\_\_\_\_\_\_\_\_\_\_\_\_\_\_** | **Manažér programu**  **\_\_\_\_\_\_\_\_\_\_\_\_\_\_\_\_\_\_\_\_\_\_** | **Štipendista**  **\_\_\_\_\_\_\_\_\_\_\_\_\_\_\_\_\_\_\_\_\_\_** |
|  |  |

Príloha č. 1

**Dekrét o udelení štipendia**

**Štipendium Martina Filka**

|  |  |  |  |  |
| --- | --- | --- | --- | --- |
| **Meno a priezvisko:** | |  | | |
| **Adresa trvalého bydliska:** | |  | | |
| **Štátna príslušnosť:** | | SR | **Dátum narodenia:** |  | |
| **Zahraničná univerzita:** | |  | | | |
| **Názov študijného programu:** | |  | | | |
| **Trvanie štipendia**  **(v mesiacoch):**  **Začiatok študijného pobytu:**  **Predpokladaný koniec študijného pobytu:** | | *v roku ...: ... mes.*  *v roku ...: ... mes.*  *(štipendium A – životné náklady sa neuhrádzajú počas akademických prázdnin na konci akademického roka)*  mesiac rok  mesiac rok | | |
| **Rozdelenie štipendia:**   * *štipendium A – úhrada životných nákladov:* * *štipendium B - školné:* * *štipendium C - cestovné:* * *štipendium D – úhrada nákladov na nákup odbornej literatúry:*   *štipendium E – náhrada nákladov na zdravotné poistenie a cestovné poistenie spojených so študijným pobytom* | suma mena/mesiac\*  suma mena\*\*  suma mena\*\*\*  suma mena  suma mena\*\*\* | | | |
| **Štipendium – celkom:** | | **suma mena** | | |

**\*** *Suma bude v prípade štipendia A – úhrada životných nákladov v eurách hradená vo výške uvedenej v eurách; v prípade štipendia v inej mene bude suma pri prevode prostriedkov prepočítaná na euro kurzom ECB platným v deň vystavenia platobného poukazu príslušným útvarom manažéra programu.*

*\*\* Štipendistovi môže byť štipendium B - školné uhrádzané v menách EUR, USD a GBP. V prípade školného plateného v inej mene ako je EUR (ďalej len „iná mena“) možno platbu štipendia zrealizovať nasledovne: suma školného v inej mene bude príslušným útvarom manažéra programu v deň vystavenia platobného poukazu prepočítaná aktuálnym kurzom NBS na euro a následne na USD, resp. GBP. Prípadné straty zapríčinené kurzovým rizikom znáša štipendista.*

**\*\*\*** *Výška štipendia C - cestovné a štipendia E – náhrada nákladov na zdravotné poistenie a cestovné poistenie spojených so študijným pobytom predstavuje schválenú maximálnu možnú výšku príspevku. Uvedené výdavky sú refundované na základe reálnych výdavkov po predložení originálnych účtovných dokladov, maximálne však do schválenej výšky.*

Príloha č. 2

**Osnova záverečnej správy o pobyte**

**Štipendium Martina Filka**

|  |  |  |  |  |  |
| --- | --- | --- | --- | --- | --- |
| **Meno a priezvisko:** | |  | | | |
| **Adresa trvalého bydliska:** | |  | | | |
| **Štátna príslušnosť:** | |  | **Dátum narodenia:** |  | |
| **Štát, v ktorom sa nachádza zahraničná univerzita:** | |  | | | |
| **Zahraničná univerzita:** | |  | | | |
| **Dĺžka pobytu:**  (počet mesiacov od – do) | |  | | | |
| **Výška udeleného štipendia:** | |  | | | |

1. **Popíšte stručne obsahovú náplň Vášho študijného pobytu** - absolvované prednášky, získané kredity, výskumná činnosť (max. 1 A4).
2. **Popíšte dosiahnuté výsledky -** ako sa Vám podarilo naplniť plánované ciele uvedené v študijnom programe; uveďte prípadné zmeny, ku ktorým došlo (max. 1 A4).
3. **Ako využijete výsledky študijného pobytu pre Vaše pôsobenie na XY?**
4. **Ak ste sa počas Vášho študijného pobytu stretli s nejakými problémami, popíšte ich.**
5. **Stačilo štipendium, ktoré Vám bolo udelené, na pokrytie životných nákladov (strava, ubytovanie, mestská doprava a pod.)?**
6. **Stretli ste sa s problémami pri vyberaní finančných prostriedkov z bankového účtu, ktorý ste si otvorili pre udelené štipendium?**
7. **Navrhujete nejaké zmeny v manažovaní štipendijného programu?**

**................................................ ........................................**

**miesto a dátum podpis**

Príloha č. 3

**DOHODA O SPLÁTKACH**

 uzatvorená podľa § 7 zákona č. 374/2014 Z. z. o pohľadávkach štátu a o zmene a doplnení niektorých zákonov v znení neskorších predpisov

(ďalej len „Dohoda“)

1. ÚČASTNÍCI DOHODY

1.1 Manažér programu

názov:

sídlo:

v zastúpení:

IČO:

číslo účtu v tvare IBAN:

( ďalej len “Manažér“ )

1.2. Dlžník

meno a priezvisko:

bydlisko:

rodné číslo:

číslo OP:

číslo účtu v tvare IBAN:

( ďalej len “Dlžník“ )

(Dlžník spolu s Manažérom ďalej len „účastníci dohody“ )

2. PREDMET DOHODY

2.1. Predmetom Dohody je uznanie dlhu uvedeného v čl. 3, ktorý vyplýva z nesplnenia podmienok zmluvy o udelení štipendia a o spolupráci č. ..........zo dňa............uzatvorenej medzi Manažérom, Dlžníkom a XY (ďalej len „Dlh“) a stanovenie podmienok pre splatenie Dlhu v splátkach.

2.2. Dlžník uznáva Dlh a žiada o uzavretie Dohody o splátkach, pretože nemôže svoj Dlh riadne a včas plniť.

2.3. Dlžník sa zaväzuje uznaný Dlh Manažérovi vrátiť a zaplatiť dohodnutý úrok, a to v lehote, spôsobom a za podmienok dohodnutých v Dohode, ktorej súčasťou je splátkový kalendár uvedený v Prílohe č. 1.

3. UZNANIE DLHU

3.1. Podľa bodu 2.1. uznáva Dlžník existujúci Dlh vo výške .............,- eur (slovom: ..................eur)-, ktorý vznikol nesplnením povinnosti Dlžníka ........................ Dlžník uznáva Dlh čo do dôvodu a výšky. Dlžník ďalej vyhlasuje, že z nepriaznivých ekonomických dôvodov a/ alebo z nepriaznivých sociálnych dôvodov nemôže zaplatiť celý Dlh naraz.

4. VÝŠKA ÚROKU

4.1. Účastníci dohody sa dohodli a súhlasia, že Dlh uznaný Dlžníkom bude odo dňa nadobudnutia účinnosti Dohody úročený úrokom vo výške úrokovej sadzby, ktorú uplatňuje Fond na podporu vzdelávania na pôžičky študentom.

5. PLNENIE PREDMETU DOHODY

5.1. Dlžník je povinný splatiť Dlh a zaplatiť dohodnutý úrok v ... pravidelných mesačných splátkach, pričom prvá splátka je splatná pätnásty deň od nadobudnutia účinnosti Dohody a ďalšie splátky sú splatné vždy do pätnásteho dňa príslušného kalendárneho mesiaca. Manažér sa zaväzuje bez zbytočného odkladu oznámiť Dlžníkovi nadobudnutie účinnosti Dohody na emailovú adresu: ...

5.2. Dlžník sa zaväzuje splácať jednotlivé splátky na nasledovný účet Manažéra:

Číslo účtu/IBAN: [•]

Bankové spojenie: [•]

Identifikácia platby: [•]

Správa pre prijímateľa:

5.3. Dlžník je oprávnený kedykoľvek predčasne zaplatiť zvyšok Dlhu na účet Manažéra uvedený v bode 5.2.

5.4. Ak Dlžník nezaplatí niektorú z pravidelných mesačných splátok riadne a včas, Dlh sa stáva splatným dňom nasledujúcim po dni splatnosti neuhradenej mesačnej splátky podľa bodu 5.1., a to vo výške všetkých neuhradených splátok.

5.5. Účastníci dohody sa dohodli, že Manažér zašle Dlžníkovi vždy najneskôr do 15. februára príslušného kalendárneho roka údaj o výške zostávajúceho nezaplateného Dlhu v eur a naakumulovaných úrokov v eur podľa stavu k 31. decembru predchádzajúceho kalendárneho roka.

5.6. Ak Dlžník dodržuje podmienky uvedené v Dohode, Manažér neúčtuje a neuplatňuje voči Dlžníkovi úroky z omeškania.

6. ZÁVEREČNÉ USTANOVENIA

6.1. Právne vzťahy Dohodou bližšie neupravené sa riadia príslušnými ustanoveniami zákona č. 40/1964 Zb. Občiansky zákonník v znení neskorších predpisov, zákona č. 374/2014 Z. z. o pohľadávkach štátu a o zmene a doplnení niektorých zákonov v znení neskorších predpisov a ďalšími právnymi predpismi.

6.2. Dohoda sa vyhotovuje v 3 (troch) originálnych rovnopisoch, pričom Manažér dostane po podpise Dohody 2 (dva) rovnopisy a Dlžník 1 (jeden) rovnopis Dohody.

6.3. Dohoda predstavuje jediný dohovor účastníkov dohody týkajúci sa predmetu Dohody a akákoľvek zmena Dohody je možná len písomným a očíslovaným dodatkom k Dohode podpísaným oboma účastníkmi dohody.

6.4. Dohoda je platná dňom podpisu účastníkmi dohody a účinná dňom nasledujúcim po dni jej zverejnenia v Centrálnom registri zmlúv.

6.5. Účastníci dohody vyhlasujú, že si Dohodu prečítali, všetky jej ustanovenia sú im jasné a zrozumiteľné, pričom dostatočným spôsobom vyjadrujú vážnu a slobodnú vôľu oboch účastníkov dohody zbavenú akýchkoľvek omylov, na dôkaz čoho pripájajú svoje vlastnoručné podpisy.

**Príloha**

Príloha č. 1 - Splátkový kalendár

V Bratislave, dňa .......................

Manažér: \_\_\_\_\_\_\_\_\_\_\_\_\_\_\_\_ Dlžník: \_\_\_\_\_\_\_\_\_\_\_\_\_\_\_\_\_\_\_\_\_\_\_

Príloha č. 4

**Súhlas dotknutej osoby**

podľa § 5 písm. a) a § 14 zákona č. 18/2018 Z. Z. o ochrane osobných údajov a o zmene a doplnení niektorých zákonov v znení neskorších predpisov a podľa nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov)

Dolupodpísaný/-á uviesť titul, meno a priezvisko, trvalým bydliskom uviesť trvalé bydlisko , nar. uviesť dátum narodenia (ďalej len „štipendista“), dávam manažérovi programu súhlas na spracúvanie mojich osobných údajov v rozsahu meno a priezvisko, univerzita a študijný program, v ktorom sa uskutoční môj študijný pobyt a celková výška štipendia podľa Zmluvy (ďalej len „osobné údaje“), **na účel ich zverejnenia na webovom sídle manažéra programu** (ďalej len „účel spracúvania“).

Súhlas na spracúvanie osobných údajov na účel spracúvania udeľujem na obdobie do splnenia účelu Zmluvy alebo do odvolania súhlasu.

Spracúvanie osobných údajov sa riadi všeobecným nariadením o ochrane údajov.

Bol som poučený o svojich právach, ktoré v kapitole III „Práva dotknutej osoby“ upravuje všeobecné nariadenie o ochrane osobných údajov a o povinnostiach prevádzkovateľa pri uplatňovaní práv dotknutých osôb uvedených v článkoch 12 až 23 uvedeného nariadenia.

V Bratislave dňa uviesť dátum

.........................................................

štipendista

1. ÚOŠS – Ústredný orgán štátnej správy [↑](#footnote-ref-1)
2. Dostupné na: <http://www.shanghairanking.com/ARWU2020.html> [↑](#footnote-ref-2)
3. Dostupné na: <https://ideas.repec.org/top/top.econdept.html> [↑](#footnote-ref-3)
4. Dostupné na: <https://www.timeshighereducation.com/world-university-rankings>. Je potrebné vybrať poradie inštitúcie v tej študijnej oblasti, pod ktorú patrí študijný program, na ktorý bol žiadateľ prijatý. Napr. v prípade ekonómie sa vyberie subject Social Sciences, v prípade matematiky subjekt Physical Sciences. Detailnejšie členenie oblastí je pre každý subject uvedený na konci rebríčka danej študijnej oblasti. [↑](#footnote-ref-4)
5. V prípade súhlasu podpísať. [↑](#footnote-ref-5)